ЎЗБЕКИСТОН РЕСПУБЛИКАСИ ОЛИЙ СУДИМУҚАДДАМ СУДЛАНГАН ҲАМТОВОҚЛАР ЯНА БОСҚИНЧИЛИК ЖИНОЯТИГА ҚЎЛ УРИШДИ from\nМУҚАДДАМ СУДЛАНГАН ҲАМТОВОҚЛАР ЯНА БОСҚИНЧИЛИК ЖИНОЯТИГА ҚЎЛ УРИШДИ\nМаълумки, Жиноят кодексининг 15-моддасига биноан, қасддан содир этилиб, қонунда оғир жазо сифатида беш йилдан ортиқ, лекин ўн йилдан кўп бўлмаган муддатга озодликдан маҳрум қилиш жазоси назарда тутилган жиноятлар оғир жиноятлар тоифасига, қасддан содир этилиб, қонунда ўн йилдан ортиқ муддатга озодликдан маҳрум қилиш ёхуд умрбод озодликдан маҳрум қилиш жазоси назарда тутилган жиноятлар эса, ўта оғир жиноятлар сирасига киради. Шу маънода айтганда, кодекснинг 164-моддасида, яъни унинг 4 та қисмида ифодаланган босқинчилик ҳаракатлари ҳам оғир ва ўта оғир жиноятлар гуруҳига мансуб.\nҲеч кимга сир эмас, ҳаётда аксарият ҳолларда оғир ва ўта оғир жиноятлар муқаддам судланган шахслар томонидан содир этилади. Буни Марғилон ва Фарғона шаҳарларида яшовчи, муқаддам судланган Зуҳриддин Акмалиддинов, Абдулатиф Иминов ва Носирбек Йўлчиев (исм-шарифлар ўзгартирилган) ларнинг қилмиши мисолида ҳам кўриш мумкин.\nГап шундаки, 2019 йил ноябрь ойининг охирларида бу ҳамтовоқлар ўзгаларнинг мулкини босқинчилик йўли билан қўлга киритиш мақсадида жиноий режа тузишади. Шунга кўра, 2019 йил 24 ноябрь куни тунги соат 01.20 ларда Фарғона шаҳар Қўқон кўчасидаги «Лимон» савдо дўкони олдида турган, фуқаро Ж. Халиловга тегишли «Матиз» русумли автомашинага йўловчи сифатида ўтиришади.\n— Улуғвор кўчасига ҳайданг, — дея босқинчилар ҳайдовчига буйруқ беришади.\nУлар кўзлаган манзилларига етиб келгач, кутилмаганда ҳайдовчи Ж. Халиловни қўлбола «кастет», яъни темир бўлагини кўрсатган ҳолда ҳаёт учун хавфли бўлган зўрлик ишлатиш йўли билан қўрқитишади. Сўнгра Ж. Халиловнинг нархи 1 800 000 сўмлик «Huawei P20» русумли уяли телефони ва автомашина бардачогида турган 450 000 сўмни босқинчилик йўли билан қўлга киритишади. Кейин эса, ҳамтовоқлари Носирбек Йўлчиев бошлаб келган бошқа бир йўловчи автомашинага ўтирганча қочиб кетишади.\nБосқинчилар телефон аппаратини тергов давомида аниқлашни имкони бўлмаган шахсга сотиб, пулини ўзаро тақсимлаб олишади.\nЭртаси куни ҳамтовоқлар яна жиноий хатти-ҳаракатларини давом эттиришади. Аниқроғи, Абдулатиф билан Зуҳриддин кундузги соат 13.20 ларда Тошлоқ тумани марказида ўзининг «Нексия» автомашинасида киракашлик қилаётган О. Турғуновни тўхтатишади.\n— Бизни Водил йўлидаги «Жўжа» ошхонасига олиб бориб қўйинг, — дея илтимос қилишади автомашинага ўтиргач.\nБинобарин, уларнинг ғаразли мақсадидан бехабар киракаш йигит автомашинани Фарғона тумани томон ҳайдайди. Аммо «Жўжа» ошхонасига яқинлашганда, босқинчилар атрофда ҳеч ким йўқлигидан фойдаланиб, ҳайдовчининг юзига мушт туширишади ва уни ҳам аввалгидек темир жисм орқали ҳаёти учун хавфли бўлган зўрлик ишлатиш йўли билан қўрқитишади.\nТабиийки, О. Турғунов кутилмаган таҳдиддан буткул эсанкираб қолади.\nБундан фойдаланган босқинчилар эса, унинг нархи 500 000 сўмлик «Samsung Galaxy J2» русумли телефон аппаратини қўлга киритиб, йўл ҳаққи учун келишилган 50 000 сўмни ҳам бермай қочиб кетишади. Босқинчилар кейинчалик уяли телефон аппаратини терговда шахси аниқланмаган номаълум кимсага сотиб юборишади.\nБуни қарангки, босқинчилар орадан уч кун ўтиб, яна жиноий қилмишга қўл уришади. Яъни 2019 йил 28 ноябрь куни Зуҳриддин Акмалиддинов ва Абдулатиф Иминов кеч соат 20.00 да Фарғона шаҳрининг Алишер Навоий кўчасида жойлашган «EVOS» номли ошхона олдига келишади. Қарашсаки, йўловчи ташиш фаолияти билан шуғулланувчи Н. Ҳусанов «Спарк» русумли автомашинасида мижоз кутиб ўтирган экан. Ҳамтовоқлар автомашинага ўтиргач, шаҳарнинг Қувасой кўчасидаги «Бурж» номли дорихона олдига элтиб қўйишни илтимос қилишади. Манзилга етиб келгач, босқинчилар ҳайдовчига қўлбола пичоқни кўрсатиб, ўқталишади. Пировардида Н. Ҳусановнинг 1 100 000 сўмлик «Redmi 7A» русумли телефон аппарати ва 475 000 сўмга тенг бўлган 50 АҚШ долларини олиб қўйишади. Аммо…\nАммо кўзнинг очлигини тупроқ тўлдиради, деганларидек, 2019 йил 29 ноябрь куни соат 18.15 ларда уччала жиноятчи навбатдаги босқинчиликка қўл уришади. Қарангки, бу сафар шаҳар марказидаги «DONER» қаҳвахонаси олдида «Матиз» русумли автомашинасида йўловчи кутиб турган И. Омондуллаев уларнинг ўлжасига айланади. Аниқланишича, такси Қиргули даҳаси Саноат кўчасидаги овлоқ жойга етиб борганда «мижоз»лар атрофда ҳеч ким йўқлигидан фойдаланиб, ҳайдовчига ҳаёти учун хавфли бўлган зўрлик ишлатиш йўли билан таҳдид қилишади. Натижада қўрқиб кетган И. Омондуллаев уларга қаршилик қилолмайди. Босқинчилар унинг нархи 2 300 000 сўмлик «Артел» русумли уяли телефони, 150 000 сўми ва 45 000 сўмлик қишки бош кийимини тортиб олишади. Шундан сўнг босқинчилар Носирбек олиб келган йўловчи автомашинага ўтириб, қочиб қолишади. Бироқ босқинчилар 2019 йил 1 декабрь куни шаҳар марказида ички ишлар ходимлари томонидан ушланади. Негаки, аввалги жабрланувчиларнинг мурожаатига асосан тезкор ходимлар аллақачон уччовлоннинг изига тушишганди. Шу боис терговга қадар текширув мобайнида И. Омондуллаевга тегишли «Артел» русумли телефон аппарати А. Иминовдан, қишки бош кийим эса, З. Акмалиддиновдан ашёвий далил тариқасида олинди. Оқибатда айбдорларга нисбатан Жиноят кодексининг 164-моддаси 3-қисми «а» банди билан жиноят иши қўзғатилди.\nШундан сўнг — 2020 йилнинг июнь-июль ойларида ушбу иш жиноят ишлари бўйича Фарғона шаҳар судида кўриб чиқилди. Албатта, суд судланувчиларнинг қилмишига Олий суд Пленумининг 2006 йил 3 февралдаги «Судлар томонидан жиноят учун жазо тайинлаш амалиёти тўғрисида»ги қарори талаблари доирасида баҳо берди. Яъни ушбу қарорнинг 1-бандида судларнинг эътибори жиноят учун жазо тайинлашда қонунийлик, инсонпарварлик, одиллик ва жавобгарликнинг муқаррарлиги принципларига қатъий амал қилишга қаратишилиши лозимлиги, 3-бандида эса, Жиноят кодексининг 8, 54-моддалари мазмунига кўра, жазо адолатли бўлиши — ҳар бир ҳолатда индивидуал тайинланиши, жиноятнинг хусусияти ва ижтимоий хавфлилик даражасига, айбдорнинг шахсига, шунингдек, жазони енгиллаштирувчи ва оғирлаштирувчи ҳолатларига мувофиқ бўлиши белгиланган. Бинобарин, суд З. Акмалиддинов ва А. Иминовни Жиноят кодексининг 164-моддаси 3-қисми «а» банди билан айбдор деб топди. Шу билан бирга суд мажлисида дастлабки тергов органи томонидан Н. Йўлчиевнинг жиноий ҳаракатлари Жиноят кодексининг 164-моддаси 3-қисми «а» банди билан нотўғри квалификация қилинганлиги аён бўлди. Чунки амалдаги қонунларда гуруҳ томонидан содир этилган босқинчилик далолатчиси, ёрдамчиси, ташкилотчиси (мулкни талон-торож қилишда бевосита қатнашмаган шахс) кўринишидаги иштирокчи Жиноят кодексининг 28-моддаси орқали кодекснинг 164-моддаси бўйича жиноий жавобгарликка тортилишлиги қайд этилган. Шунинг учун Н. Йўлчиев кодекснинг 28, 164-моддаси 3-қисми «а» банди билан айбдор деб топилди. Қолаверса, суд Жиноят кодексининг инсонпарварлик тамойиллари ҳамда жабрланувчиларга етказилган зарарлар тўлиқ қопланганлигини инобатга олиб, айбдорларни кодекснинг 57-моддаси тартибида озодликдан маҳрум қилиш жазосига маҳкум этди.\nХулоса ўрнида шуни таъкидлаш лозимки, айрим маҳалла фуқаролар йиғинлари ҳамда профилактика инспекторлари томонидан муқаддам судланган шахслар билан талаб даражада иш олиб борилмаётгани, бу тоифадаги шахсларнинг юриш-туриши, босаётган қадами назорат қилинмаётгани туфайли ҳамон юқоридаги сингари оғир ва ўта оғир жиноятлар юз бермоқда. Масалан, «қаҳрамон»ларимиздан 2 нафари — Зуҳриддин Акмалиддинов ва Носирбек Йўлчиевларнинг бандлиги таъминланмаган. Агар мутасаддилар томонидан бу муаммога ўз вақтида барҳам берилганда эди, балки 3 нафар муқаддам судланган шахс такроран жиноят кўчасига қадам қўймаган бўларди. Бундан эса, ҳар бир ҳудуд вакиллари ўзларига тегишли хулоса чиқариб олиши зарур.


Айни пайтда Тошкентда тезкор, хавфсиз ва замонавий жамоат транспорти саналмиш метро қурилиши бўйича учта йирик лойиҳа амалга оширилмоқда. Булар – «Сергели», «Юнусобод» ҳамда ер усти халқа метро йўлидир, деб ёзади ЎзА.\nТошкент метрополитенининг «Юнусобод» йўналиши иккинчи босқичи қурилишининг умумий қиймати — 124,8 млн АҚШ долларига баҳоланган бўлиб, барпо этилаётган янги йўлнинг умумий узунлиги 2,93 километрдан иборат.\n«Тошкент метропроект» МЧЖ мутахассислари томонидан ишлаб чиқилган мазкур лойиҳанинг қурилиш ишлари жорий йилдаёқ тўлиқ ниҳоясига етказилиши кўзда тутилган. Ушбу йўналишда бекатлар сони иккитани («Юнусобод» ва «Туркистон») ташкил қилиб, уларнинг ўртача оралиғи 1,43 километрдан иборат. Платформаларнинг узунлиги эса 102 метр бўлиб, унда электропоездлар икки томонлама ҳаракатланади.\nУшбу линиянинг ёпиқ қисмида қурилиш ишларини олиб бориш учун Германиянинг «HERRENKNECHT» компаниясидан келтирилган горизонтал бурғулаш ускунаси ёрдамида қарийб 1,5 километрдан иборат биринчи линияни бурғулаш ишлари жорий йилнинг май ойида бошланган бўлиб, яқинда якунига етди. Мазкур жараёнда жами 938 та халқа (тюбинг кольцо) ўрнатилди. Таъкидлаш керак, ушбу технология «Юнусобод» линиясининг «Шаҳристон» бекати билан уланиш учун тайёрланган махсус қисмга етиб келди.\n18 июль куни 1,5 километрдан иборат иккинчи линияни бурғулаш ишларига старт берилди.\n«Тоннелимизнинг биринчи линиясини қуриш ишларини май ойида бошлаган эдик ва қарийб 1,5 км масофани уч ойда кавлаб чиқдик. Иккинчи линия эса биринчи линияга нисбатан бироз узун. Бугун ушбу линияни бурғулаш ишларини бошлаш арафасида турибмиз. Шу билан бирга «Туркистон» метро бекатида қуриш ва таъмирлаш ишлари олиб борилмоқда. Қисқа фурсатларда ушбу бекатни замонавий, барча қулайликларга эга ҳолатда қуриб битказиш арафасида турибмиз. Туннелни бурғулаш жараёнида эса Германиядан келтирилган технология ёрдамида бир суткада 10—12 метргача масофани бурғулаш имкониятига эгамиз. Шундан келиб чиқадиган бўлсак, иккинчи линияни қуриб битказишимиз учун 4—5 ой вақт талаб этилади. Германиядан келтирилган ушбу технологиянинг афзалликларига келсак, у тўла автоматлаштирилган тизимлар бўйича ишлайди. Масалан, 3—3,5 тоннадан иборат темир ҳалқа бўлакларини вакуум аппарати, яъни ҳаво босими ёрдамида кўтариб-тушириш имкониятига эга. Бундан кўринадики, инсон кучи ёрдамида кўтариш анча мураккаб бўлган оғирликдаги бетон халқаларни бу аппарат осонгина кўтариб тушира олади», — деди инженер-механик Шоҳруҳ Худойқулов.\nҲозирда Юнусобод йўналишида иккинчи босқич қурилиши давом этмоқда. Бугунги кунда метронинг туннел қурилиш-монтаж ишлари очиқ ва ёпиқ усулда олиб борилаяпти. Мазкур ер ости қурилиш ишлари «Кўприкқурилиш трести» унитар корхонасининг 67-Кўприкқурилиш отряди жамоаси томонидан амалга оширилмоқда. Объектда 180 нафардан ортиқ малакали муҳандис ва мутахассислар қирққа яқин замонавий махсус техника ҳамда механизмларда кеча-ю кундуз иш олиб бормоқда.


ОАВ: Ҳиндистон ва Япония атом энергетикаси масаласида ҳамкорлик қилишга келишиб олишди\nҲиндистон ва Япония ҳукуматлари атом энергетикаси соҳасида, жумладан, АЭСлар қуриш борасида икки томон ҳамкорлигини ифода этувчи ҳужжатлар имзолашди. Бу борада икки томонлама музокара 12 декабрда Деҳлида ўтказиладиган Япония бош вазири Синдзо Абэ ва Ҳиндистон бош вазири Нарендра Моди учрашувида келишиб олинади. Бу ҳақда Mainichi газетаси маълум қилмоқда.\nКелишилган шартнома Ҳиндистонда япон технологиялари ёрдамида АЭС қуриш йўлларини очиб беради. Токио бунга катта қизиқиш билдирган. Бундай иншоотларнинг ишлаш жараёни эса атом энергетикаси бўйича халқаро агентлик (МАГАТЭ) томонидан назорат қилиб борилади.


"Хизматлар нархи гўшт қийматида белгилансин" - BBC News O'zbek\n"Хизматлар нархи гўшт қийматида белгилансин"\nСурат манбаси, cisnews.net\nИжтимоий тармоқ фойдаланувчилари сўм нархининг кун сайин қадрсизланишига шундай муносабат билдиришмоқда. 14 март куни 1 доллар 7850 сўмга чиққан. Ўзбекистонда хизмат ва аксар товарлар доллар нархида баҳоланиши ортидан аҳоли азият чекаётгани айтилмоқда. Айримлар сўмдан бутунлай воз кечиб иқтисодни долларда юритиш таклифини ҳам берган.\nЎзбек сўми қадрсизланишда давом этмоқда. Доллар ошиши билан нарх-наволар ҳам кўтарилмоқда. Айрим товарларга баҳоларнинг соат сайин кўтарилаётганини кузатиш мумкин.\n"Тушгача 300 сўм дейилган нарса, тушдан сўнг 350 минг сўм турибди", - деб ёзган Тошкентда истиқомат қилувчи фуқаро.\n"Озиқ-овқатнинг кўп турлари чет-элдан олиб кирилади. Мана шуларнинг нархи кўтарилади. Қозоғистондан келтирилаётган уннинг нархи 3,000 дан 3,800 сўмга кўтарилишини бунга мисол қилиб кўрсатса бўлади".\nДоллар нархининг бир ҳафта мобайнида тинмасдан ошиши ва 7 мингдан 8000 лик довонга шиддат билан яқинлашиши ўзбекистонликларни умидсизликка туширган. Айримлар шу бугунгача долларнинг қайтиб 7000 сўм бўлишига умид қилиб турганини, энди эса ишонч йўқолганини ёзган.\nДоллар нархининг кўтарилишидан кичик тадбиркорлар бошқаларга қараганда кўпроқ зарар кўраётганини ва бу бизнесларнинг тугатилишига олиб бориши мумкинлиги айтилган.\n"Ўз бизнесларини шу ўлгурни устига қурганлар, бардам бўлинглар!!! Нимадир қилиш керак, аралашмаса умуман иложиси йўқ. Кичик бизнес қулаяпди", - дея юзланади Twitter фойдаланувчилардан бири.\nСўмнинг қадрсизланиши кундалик ҳаётга қандай таъсир қилаётгани ижтимоий тармоқларда мисоллар билан келган. Айниқса, бу борада Тошкент шаҳрида ижара ҳаққини долларда тўлаётган фуқаролар қийин аҳволга тушиб қолган. Муаммодан чиқиш учун ҳар ким ўз билганича ҳаракат қилмоқда.\n"Студентлар битта квартирада 12 киши турибди. Доллар ошганига яна битта одам оламиз дейишмоқда".\nTwitter фойдаланувчиси сўмнинг қадрсизланишига чора сифатида хизматлар ва товарлар нархини гўшт қийматига қараб белгилашни таклиф қилади.\n"Бу каби ижара борасида биз долларни эмас қўй гўштини эталон қилиб олишимиз керак. 30 кг қўй гўшти бир хонали уйнинг ижара ҳақи".\nУшбу фикрга изоҳ қолдирган бошқа фойдаланувчилар вилоятларда бу тажриба аллақачон йўлга қўйилганини айтишган. Бир қорақолпоғистонликнинг айтишича, тўёналар гўштга ҳисобланиб берилади.\n"Бизда тўёналар гўштга хисоблаб берилади, тўёна ёзилган дафтарга реал вақтдаги гўштнинг нархини ёзиб қўясан. Масалан: қўшнининг тўйига 2 кг гўштни пули қариндошникига 3 кгни пули ва хаказо. Ҳаммасининг ўз ставкаси бор", - дейди у.\n"Сўмдан воз кечайлик"\nБлоггер Санжар Саид мутасаддилар ўзбек сўми қадрини ушлаб туришни эплай олишмаса кучлироқ валютага ўтиш таклифини бериб блогпост ёзган.\nУ доллар нархининг ошиб бориши муносабати билан Ўзбекистонда расмийларнинг чиқиб тушунтириш бермаётганини савол остига олган.\n"Бирор мард иқтисодчи чиқиб нима учун дунёда доллар нархи пастлаётган пайтда Ўзбекистонда унинг қимматлаб бораётгани, бунинг ортида кимнинг ёки кимларнинг манфаати ётганию яқин ва узоқ истиқболда бизни нималар кутаётгани, қора халқ яна нималарга тайёр туриши кераклиги, лозим бўлса доллар нархининг кўтарилиши биз учун яхши бўлиши ҳақида умид берадиган бирор сўз айтмаяпти. Расмийлар эса ҳар доимгидек бепарво, гўёки бизда қора бозор йўқдек", - дейди Санжар Саид.\nБлоггер Ўзбекистонда доллар билан ҳисоб-китоб қилинувчи товар ва хизматлар нархига чекловлар жорий этилмаслиги ҳақида сўраган.\n"Ахир оддий халқ сўмда даромад кўрса, ойлик-маошлар долларга ўхшаб ҳар куни ёки ҳар ҳафта ошаётгани йўқ-ку", - дейди у.\nСанжар Саид агар вазият ўзгармаса, ҳамма нарса долларга қараб баҳоланаверса сўм нима учун кераклигини айтади.\n"Агар мутахассисларимиз валютани эпақага келтиришни эплай олмаётган бўлса яхшиси бошқа бирор кучлироқ хориж валютасига ўтиб қўяқолайлик", - дея таклиф беради у.\nБлоггернинг фикрини ижтимоий тармоқдаги иқтисодчилар маъқуллашган. Улардан бирининг айтишича, Ўзбекистон иқтисоди шу даражада долларлашганки, бу борада ўйлаб кўриш керак.\n"Воз кечиш масаласида фикрида асос йўқ эмас, экономикамиз шу даражада долларлашганки бу ҳақда ўйлаб кўриш керак Зимбабве, масалан, миллий валютасидан воз кечиб, ички тўловларда тўлиқ долларга ўтибгина вазиятни барқарорлаштира олди. Яна қайтараман, чуқур, эркин қулаш даражасида ташлаш керак якорни. Бошқа чора энди бефойда", - дейди у.\nКонвертацияни эркинлаштириш сари оғир қадамлар\nЎзбекистон ҳукумати 2016 йилнинг йилнинг ноябр ойида валюта соҳасини эркинлаштириш тўғрисида қонун лойиҳасини муҳокамага қўйди. 14 декабргача таклифлар учун очиқ бўлган қонун лойиҳасидан Ўзбекистонда валюта айирбошлашни эркинлаштириш рўй беришини англаш мумкин.\nЎзбекистонни янада ривожлантириш ҳаракатлар стратегиясида ҳам валюта борасида алоҳида тўхталиб ўтилган ва эркин конвертация ҳақида ёзилган.\n"Эркин конвертацияни таъминловчи валютага оид муносабатларни тартибга солиш, миллий валюта курсини шакллантиришда замонавий бозор механизмларни жорий этиш", - дейилади фармон лойиҳасида.\nАйни пайтда Ўзбекистон Ишлаб чиқарувчилар ва Тадбиркорлар Палатаси раҳбари Алишер Шайхов мамлакатда валюта ислоҳотига тайёргарликлар кетаётганини айтган.\nУнинг Sputnik агентлиги мухбирига айтишича, ҳозирда бозор курсига "қандай ўтиш масаласи" муҳокама қилинмоқда.\n"Албатта, бу маълум вақтни талаб қилади, барча рискларни ҳисобга олиш керак", - деган мулозим.\nМутахассислар Ўзбекистонда конвертацияни эркинлаштириш оғриқли бўлиши мумкинлигини айтиб келишади.\nЯнги банкнот чиқиши билан доллар қимматлади\nЎзбекистонда 10 минг сўмлик янги банкнот муомалага чиқиши ўзбек сўмининг қора бозордаги долларга нисбатан курсига салбий тасир қилган. Доллар бир кунда 500 сўмга қимматлаган.


Муаллиф: Akmal Binokulov Сана: 4-01-2018, 14:45\nКуни кеча фейсбук ижтимоий тармоғида бахт ва шодлик куйчиси Ҳ.Олимжон ва Зулфияхоним ҳайкаллари нураб бораётганлиги акс этган суратлар фойдаланувчиларнинг кенг муҳокамасига сабаб бўлди.\nЖамоатчилик назорати сабаб мазкур воқеликка ойдинлик киритилди. Ўзини Ҳамид Олимжоннинг жияниман деб таништирган Умиджон Икромов фойдаланувчиларни ваҳима қилмасликка чақирган.\n- Ваҳима қилманглар! Бунинг асл нусҳаси бронзадан тайёрланаяпти. Бронзадан тайёрлаш оғир процесс. Шошилинчда тайёрланиб, олиб келиб ўрнатилди. Менинг ўзим ҳайкалтарош билан шахсан гаплашган эдим. Асли бунданда ажойиб чиқади, шошилманглар!Илтимос! Ҳамид Олимжоннинг жиянлари бўламан!!! – деб Умиджон Икромов ижтимоий тармоқ фойдаланувчиларнинг эътирозларига ўрин қолдирмади.\nБироқ жамоатчиликка унинг асл нусҳа эмаслиги тўғрисида ахборот берилмаган. Ноябрь ойи бошида мазкур ҳайкаллар тантанали тарзда очилган эди. Оммавий ахборот воситаларида ҳам бу ҳақда етарлича хабар тарқатилган.\nНима бўлганда ҳам халқимизнинг икки буюк ижодкорларига бўлган муҳаббатлари туфайли ана шундай эътирозлар юзага келди. Кузатишда давом этамиз. Бронзадан ишланган ҳайкаллар ўрнатилгач бу ҳақда қўшимча ахборот тақдим этилади.\nЖиззахда янги Болалар кутубхонаси очилди


Шавкат Мирзиёев Корея билан ҳамкорликдаги учта асосий йўналиш ҳақида гапирди\nЎзбекистон президенти Шавкат Мирзиёев Корея Республикаси билан яқин даврга мўлжалланган ҳамкорликда учта асосий йўналиш: «яшил» тараққиёт, рақамлаштириш ва ижтимоий ҳимоя тизимини мустаҳкамлаш масалалари кун тартибида турганини таъкидлади.\nИстиқболдаги барча қўшма лойиҳалар, дастур ва ҳаракатлар режаларини шу асосий устуворликлардан келиб чиққан ҳолда ишлаб чиқиш таклиф этилди.\nПрезидент Ўзбекистоннинг инсон капитали ва табиий ресурслари Корея Республикасининг истиқболли технологиялари ва билимлари билан бирлашса, жаҳон бозорида талаб юқори бўлган маҳсулот ишлаб чиқаришни ривожлантириш учун яхши замин яратиш мумкинлигини алоҳида таъкидлади.\nШу муносабат билан давлат раҳбари Иқтисодий тараққиётга кўмаклашиш фондини (EDPF) жалб қилган ҳолда Тошкент вилоятида яримўтказгич ва электроника ишлаб чиқариш бўйича Ўзбекистон-Корея кластерини ташкил этиш таклифини билдирди. Унинг ҳудудида фан-таълим муассасалари, илғор технологиялар соҳасидаги тадқиқот ва ишланмалар марказларини жойлаштириш мумкин бўлади.\nТомонлар Ўзбекистонда биргаликда ташкил этилган Тўқимачилик технопарки ва Қишлоқ хўжалиги машинасозлиги маркази фаолиятини ҳар томонлама рағбатлантириш ва ривожлантириш давом эттирилишини қайд этишди.\n«Ўзбекистон Кореянинг рақамли иқтисодиёт, сунъий интеллект, «ақлли шаҳарлар», аутсорсинг, алоқанинг янги авлоди ва интернет-технологиялар борасидаги ютуқларидан ўз амалиётида фойдаланишдан манфаатдор.\nКорея таълим модели дунёдаги энг намунали тажрибалардан биридир. Айнан шу боис юртимиз мактабгача таълим тизими Кореядаги ҳамкорларнинг илғор тажрибаси ва билимлари асосида тўлиқ ислоҳ қилинди», дейилади президент матбуот хизмати хабарида.\nДавлат раҳбари 2022 йилни «Ўзбекистон ва Корея Республикаси ўртасидаги ўзаро алмашинувлар йили» деб эълон қилишни, Тошкентда Корейслар тарихи музейи ҳамда Корейс маданият ва санъат уйи қошида кутубхона ташкил этишни таклиф этди.\n«Ўзбекистон ва Кореянинг кўплаб масалалар юзасидан қарашлари ўхшашдир. Мамлакатларимиз халқаро майдонда бир-бирига кўмаклашмоқда. Корея Республикаси Ўзбекистоннинг БМТ Инсон ҳуқуқлари бўйича кенгашига сайланишини, шунингдек, 2023 йилда Жаҳон туризм ташкилоти Бош ассамблеяси 25-сессиясини ўтказиш жойи сифатида Самарқанд номзодини қўллаб-қувватлади. Ўзбекистон, ўз навбатида, Кореянинг 2024-2025 йилларда БМТ Хавфсизлик кенгаши муваққат аъзоси бўлиш ниятини қўллаб-қувватлайди.\nПрезидент Шавкат Мирзиёев «Корея Республикаси – Марказий Осиё» форумининг минтақамиз барқарор тараққиётига кўмаклашишдаги ўрни кучайиб бораётганини юқори баҳолади.\nЎзбекистон президентининг давлат ташрифи, унинг доирасида қабул қилинган қарорлар ва эришилган келишувларнинг аҳамиятига кўра, алоҳида стратегик шериклик муносабатларини янада юқори даражага олиб чиқиш учун мустаҳкам пойдевор яратувчи тарихий воқеа бўлди», дейилади хабарда.


Манзилингиз:Муслимаат»Оила ва жамият»Оила – муқаддас даргоҳ\nBy Muslimaat on\t Mart 18, 2014 Оила ва жамият, Оила\nОила инсон камолотининг бош бўғини, давлат тизимининг энг муҳим институти, жамиятимиз ўзаги, негизидир. Ҳар қайси миллатнинг ўзига хос маънавиятини шакллантириш ва юксалтиришда оиланинг ўрни ва таъсири беқиёсдир. Маълумки, аждодларимиз яшаган оилага доир анъана, урф-одатлар халқимиз ўтмишининг ойнасидир. Ўтмиш оилаларимиздан иложи борича оила ахлоқи, одоби ва унинг камолоти масалаларни ўрганиш катта аҳамиятга касб этади. Ислом оиланинг раиси, маъсул кишиси, бошқарувчиси этиб эрни тайинлайди. Зеро, улар оилани мустаҳкам сақлашда воситачи вазифасидадирлар. Жумладан, «Нисо» сурасининг 34-оятида «Эркаклар хотинлари устида раҳбардирлар». Бунга сабаб Аллоҳ уларнинг бировларини бировлардан ортиқ қилгани, эркаклар хотинлари ва оилалари учун ўз мол-мулкларидан сарф-ҳаражат қилганларидир. Шарият ҳукмига кўра, эр аввало оиланинг барча молиявий ва маънавий тарафларига жавобгар бўлган, уни четдан бўладиган ҳар қандай ҳуружлардан ҳимоя қиладиган шахсдир.\nШу билан бирга бугунги кунимизнинг долзарб мавзуларидан бири бўлмиш қайнона-келин масаласида ҳакам бўлмоқлари лозим. Чунки ўзга хонадонда улғайган ёш қизнинг ўзи танимаган оиласига бориб, ҳаётини давом эттириши бир мунча ноқулайликларни келтириб чиқаради. Йўл қўйган баъзи бир камчиликлари туфайли қайнонасининг берган дашномларига чидай олмаган келинга сабрни ўргатиш, билмаганини ўрганишга имкон яратиб бериш ҳамда онасига бўлган эътиборини аввалгидан ҳам яхшироқ қилиш, оила сардори бўлмиш йигитдан кўп масъулият талаб қилади.\nАфсуски, баъзи ёшларимиз бундай муносабатларга тўғри ташхис қўя олмай, янги қурилган оилани барбод қилишгача бормоқдалар. Қанча орзу-ҳаваслар ила фарзандларини никоҳлаган ота-оналар ҳам икки ёшни ажратиш ёҳуд уларнинг фарзандларини тирик етим бўлишига рози бўлмоқдалар. Агар йигит ўз оиласига разм солиб, «Ҳеч кимни беъэтибор қолдирмаяпманми, аёлимга совға олдим, аммо онамга ва синглимга-чи ёки мени зимдан кузатаётган онамнинг кўнгли ҳамма нарсадан тўқми?» каби мулоҳазаларни юрита олса, оиласи мустаҳкам бўлар эди. Зеро, қўрғонининг бутунлиги учун атрофидагилардан ҳар қанча миннатдор бўлиб, кўнглини олса, арзийди.\nБуюк аллома Имом Ғаззолий оиланинг бошлиғи бўлмиш эрнинг итоат этиши лозим бўлган одоб-қоидалар ҳақида сўз юритиб, хотинлар билан яхши яшаб, яхши муомала қилиш, уларга озор бермаслик, азият етказмасдан баъзи қусурларига сабр-тоқатли бўлиш ҳақида уқтиради.\nАллоҳ таоло шундай буюрган: «Улар билан тотув турмуш кечирингиз!» (Нисо,19).\nРасулуллоҳ соллаллоҳу алайҳи васаллам ҳам аёл ҳақ-ҳуқуқини ҳимоя қилишни васият қилиб, шундай марҳамат этганлар: «Аёллар ҳаққида Аллоҳ таолодан қўрқинг! Чунки улар сизнинг қўлингиздадир. Хотинларингиз сизга Аллоҳнинг омонатидир.\ndargoh muqaddas oila


Аҳилликда ҳикмат кўп » “Нуробод” газетаси\nХалқимиз томонидан топиб айтилган ушбу нақл замирида олам-олам маъно бор. Уни ҳаётимизнинг ҳар жабҳасида қўллашимиз мумкин. Айниқса, биз, кекса авлод вакилларининг фаолиятини фаоллаштиришда, нуронийларни ҳар жиҳатдан қўллаб - қувватлашда қўл келади.\nНуробод туман "Нуроний" жамғармаси ҳам бир қатор ибратли ишларни амалга оширмоқда. Жумладан, туманимиз ҳудудида ўтказиладиган турли тадбирларда уларнинг иштирокини таъминламоқда. Жамоат ишларида фаол бўлган кекса отахону онахонлар рағбатлантириб борилмоқда.\nМуҳтарам Президентимизнинг "Ўзбекистон фахрийларини ижтимоий қўллаб-қувватлаш "Нуроний" жамғармаси фаолиятини янада такомиллаштириш чора-тадбирлари тўғрисида"ги фармонини дастурул амал деб билган кекса авлод вакилларининг ижтимоий фаоллигини ошириш саломатлигини мустаҳкамлаш мазмунли ҳордиқ чиқаришни ташкил этиш, уларни моддий-маънавий жиҳатдан қўллаб-қувватлаш борасида олиб борилаётган эзгу-амалларни рўёбга чиқармоқда. Кексаликни донишмандлик фасли дейишади. Ҳақ гап. Ёши улуғларимизнинг йиллар давомида сайқал топган бой ҳаётий тажрибаси айни пайтда қўлга киритилаётган ютуқларимизга замин бўлмоқда.\nТуманимизда 8,5 минг нафардан кўпроқ қариялар истиқомат қилишади. Уларнинг ҳолидан хабар олиш, санитария ва профилакторияларда ҳордиқ чиқаришларини таъминлаш, турли қадамжолар ва зиёратгоҳлар ҳамда тарихий ёдгорликлар жойлашган шаҳарларга жўнатишга алоҳида эътибор қаратаяпмиз. "Ўзбекистон бўйлаб саёҳат қил!" шиори остида бўлимимиз ташаббуси билан хонадонларимиз файзи бўлган кекса отахону онахонларимиз Ислом динининг маркази бўлган Бухорои шариф, Абдухолиқ ўиждувоний, Бахоуддин Нақшбандий, "Очиқ осмон остидаги музей" деган таърифга сазовор бўлган Хива шаҳридаги Жалолиддин Мангуберди, Паҳловон Маҳмуд ва вилоятимиз ҳудудидаги имом "Ал Бухорий" каби алломаларининг қабр ва мақбараларини зиёрат қилишди. Шунингдек, Халқобод ва Қиличли маҳалла фуқаролар йиғинларидан 48 нафар нуроний Шаҳрисабз шаҳридаги қадимий ёдгорликларни томоша қилиб келишди.\nЗиёратгоҳга борувчилар учун шарт-шароитлар яратиб бериш, уларни йўл транспорт воситаси билан таъминлаш чораларини кўришда амалий ёрдам бердик.\nЭришаётган ютуқларимиз билан фахрланамиз. Ютуқларни қўлга киритишда ҳаётда ҳам, оилада ҳам, барча соҳаларда олдинда бўлган оқсоқолларимизнинг ҳиссаси кўп. Айниқса, Тожи Сафаров, Бойхўроз Маҳмудов, Орол Полвонов, Очил Бойбўриев, Тошниёз Раҳимов, Норбек Мўминов, Қилич Холбоев, Бекмурод Мирзаев, Қўчқор Исиргадиев, Ҳасан Мардонов, Очил Раҳматов, Тошбой Рашидов, Мелихол Носирова сингари фаолларимиз ўтказилаётган барча тадбирларда бош-қош бўлаяпти. Улар айни кунларда туманимиз ҳудудида тўй-маъракаларнинг исрофгарчиликсиз, тартибли, рисоладагидек ўтказилишида ўзларининг қимматли панду насиҳатлари билан кўпчиликка ўрнак бўлишаётир. Яна шуни мамнуният билан таъкидлаш жоизки, барча жойда бўлгани каби бу оқсоқолларимиз яқинда ўтказилган "Кексалар хафталиги"да ҳам фаолликларини намойиш этишди. Муҳтарам Президентимиз томонидан эълон қилинган 5та ташаббусини ҳаётга татбиқ этишда ҳам кекса оқсоқолларимиз бош-қош бўлишаётир. Айниқса ёш авлод онгида китобга қизиқишни кучайтириш мақсадида жойларда китоб тарғиботи, китоб тақдимоти тадбирларида фаол қатнашаяптилар. Шу билан бирга "Ким кўп шеър билади", "Китоб билан оламга саёҳат" каби мавзуларда мусобақалар уюштирилмоқда. Унда ғолиб чиққан ёш китобхонлар рағбатлантириб борилаяпти.\nТуманимиз нуронийлари "оқ олтин" тераётган дала меҳнаткашлари ҳузурида бўлишиб, юртимизга тинчлик, осойишталик ва пахта хирмонимизга барака тилаб, дуо қилишмоқда. Бу йилги пахта йиғим-терими мавсумида пешқадамлик қилаётган чевар теримчиларга "Нуроний" жамғармаси туман бўлимининг қимматбаҳо совғалари ҳам топширилди. Жумладан, Исмоил Юсупов раҳбар бўлган "Омад 1" фермер хўжалиги чеварлари Гавҳар Холбоева, Гулноза ўаниева, Одил Ҳаққулов раислик қилаётган "Қўйбоқар ишончи" фермер хўжалигининг донгдор теримчилари Машҳура Ниёзова, Гулноза Кўчарова, Сардор Худойбердиев раҳбарлик қилаётган "Файзи" фермер хўжалигидан Нигора Мирзаева ва Гулҳаё Мирзаевалар илғорликни қўлдан бермай келаётирлар.\n"Нуронийлар маскани"миз кекса авлод вакилларининг ҳам севимли масканига айланган. Шунинг учун улар бўш вақт топдими, бизнинг масканимизга келиб, шахмат-шашка мусобақаларини ўтказишади, "Ақл машқлари" тахтаси атрофида бош қотиришади.\nМухтасар айтганимизда, масканимиз эрталабдан кечгача "бобо"лар билан гавжум.\n"Нуроний" жамғармаси туман бўлими раиси.\nКалит сўз: туманда жамият нуроний


Соғлиқни сақлаш вазирлиги: ЗАМОНАВИЙ ВА ИННОВАЦИОН ТИББИЁТ МАРКАЗИ 2020 ЙИЛДА ФАОЛИЯТ БОШЛАЙДИ\nСоғлиқни сақлаш вазирлиги: ЗАМОНАВИЙ ВА ИННОВАЦИОН ТИББИЁТ МАРКАЗИ 2020 ЙИЛДА ФАОЛИЯТ БОШЛАЙДИ Бош сахифа\nТиббиётнинг кўплаб йўналишлари қатор, педиатрия соҳасининг жадаллик билан ривожланиши кўрсатилаётган хизмат сифати ва самарадорлигини оширишда кенг истиқболларни очмоқда.Жумладан, шу кунларда пойтахтимизда замонавий тиббиёт ва илм-фаннинг энг сўнгги ютуқлари асосида барпо этилаётган Болалар кўп тармоқли тиббиёт марказининг қурилиши жадаллик билан олиб борилмоқда. Ушбу мажму2020 йилда фойдаланишга топширилиши кўзда тутилган. Мамлакатимиз билан Корея Республикаси иқтисодий ривожланиш ва ҳамкорлик фонди (EDCF) билан биргаликдабунёд этилаётган ушбу лойиҳанинг умумий қиймати 130,58 миллион долларни ташкил этади.\nАйни пайтда тиббиёт марказининг қурилиши ва жиҳозланиши билан бир қаторда, марказда ишлайдиган кадрлар малакасини ошириш бўйича ҳам қўшма лойиҳалар амалга оширилмоқда. Хусусан, Ўзбекистон Соғлиқни сақлаш вазирлиги ва Корея Республикасининг Янгсан Пусан Миллий университети ўртасидаги ҳамкорлик шартномасига мувофиқ, 100 нафар мутахассисларимиз ушбу университетда малака ошириши режалаштирилган.\nНомзодлар малака-маҳорати, хорижий тилларни билиши, жаҳон тиббиётининг энг илғор янгиликларини ўзлаштириш салоҳиятига қараб танлов асосида саралаб олиняпти. Ана шундай малакали шифокорлардан дастлабки 19 нафари саралаш жараёнидан муваффақиятли ўтиб, бир йил мобайнида Янгсан Пусан Миллий университетида таҳсил оладиган бўлди.\nСафар олдидан ушбу мутахассислар билан Соғлиқни сақлаш вазири Алишер Шадманов учрашиб, уларга бир йиллик таҳсилни муваффақиятли якунлаб, эл-юртимизга муносиб хизмат қиладиган малакали кадрлар бўлиб етишишларида омад ва муваффақият тилади. Ўз навбатида, ёшлар ҳам вақтнинг ҳар лаҳзасидан оқилона фойдаланишга, ўзларига билдирилган ишончни оқлаб, тиббиётимизнинг эртанги тараққиётига муносиб улуш қўшишга ваъда бердилар.\nТаъкидлаш жоизи, бунёд этилаётган мазкур марказ лойиҳаси Корея Республикаси ва жаҳон тиббиётининг ноёб андозалари асосида ишлаб чиқилган бўлиб, бинонинг қурилиш, хавфсизлик тизими, иситиш, совутиш тармоқлари жаҳон стандартлари талабларига тўла жавоб беради. Янги тиббиёт муассасаси 280 ўринга эга бўлиб, клиникада кунига 250 беморни қабул қилиш ва йилига 1500 дан кўпроқ мураккаб ва ноёб операция ўтказиш имконияти яратилади.\nБолалар кўп тармоқли тиббиёт маркази 381 номдаги замонавий тиббий асбоб-ускуналар, шу жумладан, ангиограф, компютер тамограф, юқори технологияли рақамли рентген ва флюороскопик тизими, мобил рентген аппарати, циклотрон каби энг сўнгги инновацион тиббий жиҳозлар ўрнатилиши кўзда тутилган.\nҲозирги вақтда сайтда: 304та фойдаланувчи\nСайтдан рўйхатдан ўтган фойдаланувчилар сони: 17625


Ўзбекистонда қуёнчилик генетика марказини ташкил этиш истиқболлари\nЖорий йилнинг 23 май куни “Микрокредитбанк” АТБ ва Ўзбекистоннинг Италиядаги эчихонаси кўмаги билан Ўзбекистон қуёнчилик агрофирмалари вакилларининг Италия қуён етиштирувчилар уюшмаси (ANCI) генетика марказига ташрифи уюштирилди.\nТашрифдан асосий мақсад Ўзбекистонда қуёнчилик генетика марказларини ташкил этиш, марказ фаолиятини йўлга қўйишда эътиборга олиниши зарур бўлган жиҳатлар юзасидан фикр алмашиш ҳисобланади. Ташриф давомида Италиянинг генетика маркази раҳбарияти билан учрашув ва музокаралар олиб борилди.\nЎзбекистонда генетика маркази ташкил этишда Италия генетика маркази мутахассисларини таклиф қилиш, уларнинг бу соҳадаги тажрибаларини татбиқ этиш орқали мамлакатда қуёнчилик саноатининг кластер услубини шакллантиришга замин яратиш кўзда тутилган.\nМузокараларда Ўзбекистон агрофирмалари вакиллари Италия генетика маркази билан бевосита ҳамкорлик олиб бориши, ушбу ташриф якунида 500 бош зотли қуён харид қилиш ва Ўзбекистонга олиб келиш бўйича дастлабки шартномалар имзоланди.\n19:14 / 19.05.2020\nСирдарёда газобетон маҳсулотлари ишлаб чиқарувчи йирик завод ишга туширилмоқда\n17:35 / 03.04.2020\nОриф Бўтаев «Микрокредитбанк» бошқаруви раиси этиб тайинланди\nХалқ банки раиси бошқа лавозимга ўтказилди


Ўзбек ҳаками Жаҳон чемпионатининг илк баҳсини бошқаради\n13 апрел 2021, Тошкент вақти: 09:26\nЎзбекистонлик халқаро тоифадаги ҳакам Равшан Эрматов Жанубий Африка Республикасида бўлиб ўтадиган футбол бўйича Жаҳон чемпионатининг очилиш учрашувига ҳакамлик қиладиган бўлди. Бу ҳақда Халқаро футбол федерациялари ассоциацияси (ФИФА) расман эълон қилди.\nРавшан Эрматов 11 июн куни бошланадиган Жаҳон чемпионатининг илк учрашуви, Жанубий Африка ва Мексика ўртасида бўлиб ўтадиган ўйинга ҳакамлик қилади. Мазкур баҳс Жанубий Африканинг Йоҳаннесбург шаҳрида бўлиб ўтади.\nРефери фаолиятини 2003 йилда бошлаган Эрматов футбол бўйича Жаҳон чемпионати ўйинларини бошқарадиган ўзбекистонлик биринчи ҳакам бўлади.\nРавшан Эрматов 2008 йилда клублар ўртасидаги жаҳон чемпионатининг финал баҳсини ҳам бошқарган эди. Эрматов, шунингдек 2008 ва 2009 йилларда Осиёнинг энг зўр ҳаками деб топилган.


Фарғонада фермер режадан ортган буғдойини ўриб ололмаяпти « Ўзбекистон Халқ Ҳаракати\nФарғонада фермер режадан ортган буғдойини ўриб ололмаяпти\n01 July 2017 - 14:36\nФурқат туманидаги илғор фермерлардан бири бўлган 70 яшар Очил Бегматовнинг Озодликка айтишича, фермерлар буғдой режасини ортиғи билан бажарган бўлса-да, лекин фермернинг ўзига қоладиган буғдойини ўриб олмаслиги учун милиция уларнинг комбайнларини “ҳибс”га олмоқда:\n– Бизнинг туман буғдой планини бажарди. Бу йил буғдой яхши бўлди. Лекин план тўлгандан кейин фермерларнинг хусусий комбайнларини МТПга олиб кириб беркитиб қўйди. Кеча ҳам менинг олдимга 7та мелиса келди. “Комбайнингизни обориб қантариб қўямиз экан”, деди. Аммо мен бермадим. Ким шундай буйруқ берган, ҳокимми, прокурорми ёки бошлиғингми, фарқи йўқ, печати билан қоғоз олиб келасан, кейин оласан, дедим, дейди Очил Бегматов.\nУнинг айтишича, маҳаллий ҳокимлар президентнинг сиёсатига қарши иш олиб боряпти:\n– Қаранг энди, буларнинг халққа душманлигини. Фермерларнинг далада қолган буғдойи қовжираб, тўкилиб кетяпти. Бу бир. Иккинчидан, фермер тезроқ ерни бўшатиб, ўрнига иккинчи экин экиши керакку. Ахир фермер планни тўлдирса, шартномани бажарсаю энди ўзига қоладиган буғдойни ўриб ололмаса, ишчиларига беролмаса, бу душманлик эмасми? Кеча ўша мелисаларга “сенларда ҳам виждон борми”, дедим. Буйруқ, дейди. Президентимиз халқни қақшатма, унинг дардига қулоқ сол деб турибдию, лекин буларнинг иши халқни раҳбарларга қайраш бўляпти. Яна битта ҳолат, ортиқча буғдойини ўрдирганларнинг уйига милиция, прокурор бориб, мажбуран олиб кетяпти. Мана кеча эри ўлган бир фермер аёл олдимга йиғлаб келди, деди Очил Бегматов.\nФурқат туманининг Томоша ҳудудидаги исми сир қолишини сўраган фермерлардан бири ҳам, режадан ортган буғдойини ўрдирган фермернинг комбайни “ҳибс”га олинганига гувоҳ бўлганини айтди:\n“Бизнинг ҳудуддаги комбайни бор фермерлардан бири режани ортиғи билан бажариб, уйига 5700 кило буғдой тўккан экан. Кеча комбайн сўрагани борсам, начальник мелиса уйидаги буғдойини олиб кетиб, комбайнини қамаб қўйибди. Бизнинг ҳудуддаги фермерлар режани 110-120 фоиз бажариб қўйган бўлса-да, лекин 4-5 гектар ердаги буғдойи қовжираб ётибди. Мана, куйиб, тўкилиб ётибди буғдой. Увол бўляпти, лекин ўргани қўймайди. Масалан гектаридан 50 центнер олиш мумкин бўлган ҳолда, фермер олса энди 30 центнер олади. Мен буларнинг бу аҳмоқона сиёсатига ҳеч ҳам тушунмадим”, дейди фермер.\nФурқат туманининг ўзини таништирмаган мулозими, фермерларнинг режадан ортган буғдойини ўришга рухсат этилмаётганини, комбайнларнинг “ҳибс”га олинаётганини тасдиқлади:\n“Бу бизнинг янги бўлган ҳокимнинг эмас, балки вилоят ҳокимининг буйруғи. Вилоят буғдой режасини тўлдириши учун сақлаб турган бўлса керак. Тўғри, биз ҳам фермерларни тушунамиз, меҳнат қилган, ўзига олиши керак, ишчиларига бериши керак. Лекин, буйруқ тепадан, келган”, деди ҳокимлик мулозими.\nФурқат тумани ички ишлар бўлимининг навбатчиси милиция ходимлари комбайнларни қамаб қўяётганини инкор қилди:\n“Милициянинг бундай ваколати йўқ, бизнинг ходимлар бундай тадбирда қатнашгани йўқ”, деди навбатчи милиция ходими.\nФарғона вилояти ҳокимлигидан бу масалага муносабат олишнинг имкони бўлмади.\nФарғона вилоятида комбайнларни қамаб қўйиш ҳолати ўтган йил ҳам юз берган эди.


Пиёда зиёратчилар Толибонга йўлиқди\nҲажга пиёда боришни қасд этган тожикистонликлар гуруҳи.\nҲаж қилиш ниятида пиёда йўлга чиққан тожикистонлик зиёратчилар Афғонистоннинг Шибирғонида Толибон жангарилари ва НАТО ҳарбийларига дуч келди.\nСаккиз зиёратчидан иборат гуруҳга бошчилик қилаётган Абдулазиз Ражабов Озодлик радиосининг тожик хизмати мухбири билан суҳбатда Балх вилоятидан чиқаверишда Толибон жангариларига дуч келиб қолганларини айтди.\n- Балх вилоятидан Шибирғонга бориш учун йўлни кесиб ўтишга қарор қилдик. “Толиблар бизни ўлдириши мумкин” деган хаёлда уларга дуч келиб қолишдан чўчирдик. Йўлимизда учраган Толибон жангариларидан икки нафари: “Сизлар кимсизлар, қаёққа кетаяпсизлар?” деб сўради. Биз оддий одамлар эканимизни ва Худонинг уйини пиёда зиёрат қилиш учун йўлга чиққанимизни айтдик. Улардан бири бизга дўқ-пўписа қилиб, юк халталаримизни тинтиб кўрди, аммо бошқаси - назаримда бошлиғи эди - “уларни қўйиб юбор”, деб буюрди, - дейди Ҳожи пиëда деган ном олган тажрибали спортчи Абдулазиз Ражабов.\nШу тариқа тожикистонлик зиёратчилар ўзларини Толибон жангарилари, деб таништирган қуролли кишилардан қутилиб қолган, аммо кўп ўтмай улар қуролланган бошқа бир гуруҳга дуч келиб қолган.\n- Кийимларидан улар НАТО аскарлари эканини фаҳмладик, лекин тилларини тушунмасдик. Улар бизни ўраб олишди, қуролларини намойиш қилган ҳолда четроққа олиб боришди. Бизни отиб ташлашса керак, деб қўрқдик ва Оллоҳга таваккал қилдик. Аммо бирпасдан сўнг таржимон чақириб, ҳужжатларимиз билан танишиб чиқишди. Биз сайёҳ эканимизни ва ягона мақсадимиз пиёда Саудия Арабистонига бориб, Худонинг уйини зиёрат қилиш эканини тушунтирдик. Америкаликлар жилмайишди ва “гуд бай” деб, бизни қўйиб юборишди, - дейди Абдулазиз Ражабов.\nТожикистоннинг Кўлоб минтақасидан бўлган саккиз зиёратчининг Ҳаж зиёратига сафари шу йил 8 май куни файласуф ва шоир Мирсаид Али Ҳамадонийнинг Кўлобдаги мақбарасини зиëрат қилишдан бошланган эди.\nШу кунларда Афғонистон ҳудудида бўлиб турган зиëратчилар Маккага етиб бориш учун Покистон, Эрон ва Ироқ ҳудудини ҳам кесиб ўтиб, октябр ой сўнгига қадар Саудия Арабистонига кириб боришни мўлжалламоқдалар.


Нью-Йоркда икки ҳайит байрамлар рўйхатига киритилди\nБилл де Бласио.\nНью - Йорк мэри Билл де Бласио 4 март куни мусулмон байрамлари шаҳар мактаблари календарига киритилгани ҳақида баёнот берди.\n“Бугун биз Ийд ал Адха ва Ийд ал Фитрни Нью Йорк мактабларининг байрамлар рўйхатига киритдик ва бу бизнинг шаҳримиз ранг-баранглигини бойтади”, деб ёзди мэр ўз Твиттер саҳифасида.\nNBC news нашрининг хабар беришича, Бласио мэрликка сайланиш жараёнида мусулмонларнинг икки ҳайитини байрамлар рўйхатига киритиш ҳақида ваъда берган. Шаҳарнинг мусулмон жамоатчилиги бир неча йиллардан бери мэриядан бу ишни амалга оширишни талаб қилиб келаётган эди.\nНью - Йоркда таҳминан 600 мингдан 1 миллионгача мусулмон яшайди. 2008 йилда ўтказилган тадқиқотда шаҳардаги давлат мактабларида 100 минг мусулмон талаба ўқиши аниқланган. Бу эса Нью - Йоркдаги ҳар 10 талабадан бир нафари мусулмон эканини англатади.


Россия Олий суди Платон Лебедевни озодликка чиқариш ҳақида қарор қилди\nРоссия Олий суди Платон Лебедевни озод қилиш тўғрисида қарор чиқарди. Собиқ нефть магнати Михаил Ходорковскийнинг собиқ бизнес ҳамкори Лебедев устидан чиқарилган иккита ҳукумни кўриб чиққан олий суд ўз қарорини пайшанба куни эълон қилди.\nҚарорда Лебедевнинг қамоқ муддати у ҳозиргача ўтаган муддатга қисқартирилиши лозим дейилади. Лебедевнинг қамоқ муддати май ойида тугаши керак эди. 2003 йилда қамоққа олинган Лебедевнинг пайшанба ёки жума куни қўйиб юборилиши кутилмоқда.\nУнинг бизнес ҳамкори Ходорковский ўтган ойда Россия Президенти Владимир Путин тарафидан авф этилган эди. Уларнинг иккаласи ўн йилдан ортиқ вақтни қамоқда ўтказди.\nОлий суд қуйи инстанциянинг Лебедев ва Ходорковский 17 миллиард рубль (521 миллион АҚШ доллари) миқдорида жарима тўлаши лозимлигига оид қарорини ўзгартирмади. Солиқдан бўйин товлаганлик айби билан солинган жарима ҳозирда Германияда муҳожиратда яшаётган Ходорковскийнинг Россияга қайтишига асосий тўсиқ бўлиб қолмоқда.


27 май 2022, Тошкент вақти: 17:04\nНавальнийнинг YouTubeдаги видеосини илк соатда 1 миллиондан ортиқ одам томоша қилган - скриншот\nРоссия Федерал хавфсизлик хизмати Алексей Навальнийнинг гўёки ўзини заҳарлаганлардан бири билан телефон мулоқоти акс этган ёзув сохта эканини айтди. ТАСС агентлигининг ФХХ вакилидан иқтибос келтиришича, россиялик мухолифатчи эълон қилган текширув “Россия махсус хизматларини обрўсизлантиришга қаратилган иғвогарлик ҳаракатидир”.\n21 декабрь куни Алексей Навальний ўзига қарши суиқасд иштирокчиларидан бири эканини айтган шахс билан телефон ёзувини YouTube каналига жойлади. Навальнийнинг ўзи ФХХ тезкор ходими Константин Кудрявцев билан гаплашганини айтмоқда.\nНавальнийнинг сўзларига кўра, ўзининг заҳарланиши юзасидан олиб борган тадқиқоти чоғида у суиқасдга алоқаси борлиги айтилган ФХХ ходимларининг рақамларига бир неча қўнғироқлар қилган. Айтилишича, мухолифатчи қўнғироқни махсус илова орқали амалга оширган ва шунинг учун ҳам Кудрявцев ўзига иш рақамидан телефон бўляпти, деб ишонган. Айни рақам ФХХ ходимлари томонидан юқори мартабали зобитлар билан алоқада коммутатор рақами сифатида ишлатилган.\nНавальний ўзини Хавфсизлик кенгаши котиби Николай Патрушевнинг ёрдамчиси, Максим Устинов деб таништиради ва раҳбариятга ҳисобот тайёрлаш учун бир неча жиҳатга ойдинлик киритиш кераклигини айтади.\nАлексей Навальний билан сўзлашув чоғида, унинг ўзи ФХХ ходими Константин Кудрявцев деб таништирган шахс, агар учоқ Омск аэропортга шошилинч қўндирилмаганида ва тез тиббий ёрдам кўрсатилмаганида мухолифатчи ўлган бўлар эди, деб айтади.\n."Агар яна озроқ чўзилганида, эҳтимол, ҳаммаси бошқача тугарди. Кўряпсизми, тасодиф...Бу бизнинг ишимизда орага кириши мумкин бўлган энг ёмон омил”. Навальнийнинг суҳбатдоши, шунингдек, заҳарли модда мухолифатчининг ички кийимида бўлганини айтган.\nКудрявцевга қўнғироқ қилган пайт Навальний унинг ўзини таъқиб қилган ФХХ гуруҳида бўлгани ва Германиядаги шифохонага олиб кетилганидан кейин Омскга етиб борганини биларди.\nАввалроқ Навальнийнинг заҳарланиши юзасидан текширув ўтказган The Insider ва Bellingcat нашрлари кимёвий моддалардан ҳимояланиш бўйича мутахассис бўлган Кудрявцев заҳар қолдиқларини қандай тозалашни билиши, шунинг учун ҳам Омскга махсус учиб боргани ҳақида ёзган эди.\nТелефон суҳбатида Кудрявцев Навальнийнинг кийимини тозалаш учун унга ФХХнинг терроризмга қарши кураш бўйича маҳаллий бошқармаси бошлиғи «Михаил» берганини айтади. Навальний тўлиқ исми Михаил Валерьевич Евдокимов экани айтилган шахсга ҳам телефон қилган. У очиқ линиядан гаплашишини рад этади, аммо Кудрявцевга кийимни етказиб бергани ва транспорт полицияси билан биргаликда ишлаганини тасдиқлайди.\nКудрявцев заҳарлаш амалиётининг бошқа эҳтимолий иштирокчилари номини ҳам очиқлайди. Жумладан, олдинги тадқиқотда исми тилга олинганмаган Василий Калашников. The Insider нашри маълумотларига кўра, Калашников – заҳари газ хромотографияси бўйича мутахассис. Бу биологик намуналарда кимёвий моддалар, жумладан, асабни фалажлантирувчи заҳарларни аниқлашнинг замонавий усули.\nНавальнийнинг YouTubeдаги видеосини биринчи соатнинг ўзида 1 миллиондан ортиқ одам томоша қилди.\n14 декабрь куни Британияда жойлашган Bellingcat тадқиқот гуруҳи Россия мухолифати етакчиси Алексей Навальний заҳарланиши ортида Россия Федерал хавфсизлик хизмати (ФХХ) тургани айтилган текширувини эълон қилган эди.\nсайтида эълон қилинган баёнотда «2017 йил бошидан 2020 йил августигача заҳарли моддалар билан ишлашга ихтисослашган яширин ФХХ бўлинмаси ходимлари Навальнийни Россия бўйлаб таъқиб қилгани, унинг ёнида 30 дан ортиқ рейсда парвоз қилгани ва Томскдаги амалиётдан аввал уни икки марта заҳарлашга урингани айтилади.


Ўзбекистонда илк бор Zaamin Ultra ультрамарафони ўтказилади - Anhor\nAnhor Все посты Ўзбекистонда илк бор Zaamin Ultra ультрамарафони ўтказилади\n2021 йили Samarkand Half Marathon югуришлар сериясини ўтказади, Зоминда ўтказиладиган спорт, мусиқа ва санъат фестивали улардан биринчисига айланади.\nМусобақа 26-27 июнь кунлари Зомин миллий табиий боғи ҳудудида бўлиб ўтади. Спорт дастури 50 км (ультрамарафон), 21 км, 10 км, шимолий юриш ва эндигина югуришни бошлаганлар учун узунлиги 2 км лик югуришдан иборат бўлади. Спорт дастуридан ташқари, иштирокчилар ва уларнинг дўстларини электрон мусиқа концертлари ҳамда маданий ва кўнгилочар дастур кутмоқда. Югуришга старт бериладиган шаҳарча ҳудудида очиқ осмон остида овқатланиш нуқталари ташкил қилинади.\nЮгуришлар серияси учта тадбирдан иборат бўлади, иккинчи марафон Тошкент вилоятининг Бўстонлиқ туманида режалаштирилмоқда. Шу йилнинг 5-7 ноябрь кунлари Самарқандда бўлиб ўтадиган анъанавий хайрия марафони ушбу сериянинг авж нуқтасига айланади. Шундай қилиб, Samarkand Half Marathon янги шаҳарларни забт этган ҳолда мамлакат бўйлаб ўз саёҳатини бошламоқда.\nЛойиҳанинг асосий мақсади соғлом турмуш тарзини оммалаштириш, маданий туризмни ривожлантириш, Ўзбекистон аҳолисини, шу жумладан ўчиб келаётган авлодни спортнинг фаол турларига жалб этишдан иборат.\nЎзбекистон Республикаси Маданият вазирлиги ҳузуридаги Маданият ва санъатни ривожлантириш жамғармаси старт бадалларидан тушган барча маблағларни Samarkand Half Marathon 2021 хайрия мақсадига йўналтиради.


Тошкентлик эркак бир нафар фарзанди учун 800 млн сўм алиментни олдиндан тўлаб берди - Daryo\n14:25, 30.07.2021 28606\nТошкентлик эркак бир нафар фарзанди учун 800 млн сўм алиментни олдиндан тўлаб берди\nТошкентда А.Х. исмли фуқаро бир нафар фарзандининг 18 ёшигача алимент пулларини олдиндан тўлов сифатида бирйўла 800 миллион сўм тўлади. Бу ҳақда Мажбурий ижро бюроси матбуот хизмати «Дарё»га маълум қилди.\nМаълум қилинишича, бюронинг Учтепа туман бўлими иш юритувига фуқаролик ишлари бўйича Учтепа туманлараро судининг қарздор А.Х.дан ундирувчи Г.С. фойдасига 2016 йилда туғилган бир нафар фарзандининг моддий таъминоти учун 1/4 қисм миқдорида алимент ундириш тўғрисида ижро ҳужжати келиб тушган.\nҚарздор ота ўзининг оталик масъулиятини ҳис қилган ҳолда 5 яшар фарзандининг келажаги учун алимент тўлаш тартибини ўзгартириш учун судга мурожаат қилган. Бунга кўра, қарздорнинг даъво аризаси фуқаролик ишлари бўйича Учтепа туманлараро судининг 2021 йил 4 июндаги ижро варақасига асосан қаноатлантирилган.\nОта 2021 йилдан 2034 йилгача, яъни фарзандининг 18 ёшигача алимент пулларини олдиндан тўлов сифатида бирйўла 800 миллион сўмни тўлиқ тўлаб берган.\nЭслатиб ўтамиз, 2020 йилда бухоролик эркак икки хотинига бирданига 810 млн сўмдан ортиқ алиментни олдиндан тўлаб берган, қаршилик ота алимент ўрнига фарзандларига уй берган, фарғоналик ота икки фарзанди учун алимент ўрнига Spark берганди.\n22:16, 02.09.2021 178110\n10:31, 01.09.2021 115513\n12:27, 29.08.2021 117977\n00:41, 26.09.2021 1385\n00:18, 26.09.2021 1564\n23:54 Бугун 3538\n23:48 Бугун 2256\n07:17 Бугун 108070\n20:55, 23.09.2021 85356\n18:30, 24.09.2021 78239\n22:37, 24.09.2021 57511


Тожикистонда адашган қизлар учун марказ иш бошлади\n20 октябр 2021, Тошкент вақти: 18:05\n"Чароғи ҳидоят"даги қизларнинг кўпчилиги марказга келгунгача бўлган турмушларини эслашни ҳам истамайди.\nҲаётида жинсий ва жисмоний зўровонлик қурбони бўлган тожикистонлик қизлар “Чароғи ҳидоят” таълим марказида даволаниш билан бир қаторда компютер, инглиз тили ва турли касб-ҳунарларни ўрганиши айтилмоқда.\nТурмушда жуда эрта йўлидан адашган ва бунинг ортидан яқинларини тарк этган қизларни соғлом жамиятга қайтариш мақсади бўлган бундай марказ Тожикистондада илк бор ташкил қилинмоқда.\nДушанбеда иш бошлаган мазкур таълим маркази Тожикистон ҳукумати, Бирлашган Миллатлар ташкилотининг Аёллар жамғармаси ҳамда Буюк Британия болалар ҳуқуқларини ҳимоялаш Тожикистондаги идорасининг молиявий кўмагида ташкил топгани айтилмоқда.\n“Чароғи ҳидоят”да йигирмадан ортиқ қиз учун барча шароитлар муҳайё қилинган.\nАйни пайтда 10 ёшдан 18 ёшгача бўлган саккиз нафар қиз мазкур марказда яшаб турибди.\nМарказ раҳбари Сайли Қосимованинг айтишича, қизларнинг кўпи саводсиз, аксариятининг ота-онаси ажрашган ёки отаси қамоқдаю онаси бошқа ишлар билан машғул экан.\nМарказ раҳбари фикрича, қизлар кўпинча ота-оналари ва яқинларининг эътиборсизлиги туфайли йўлидан адашиб, қўшмачилар қурбони бўлган ва кейинчалик ихтиёран танфурушлик бозорига кириб қолган.\n- Марказимизда қизларга тиббий, ҳуқуқий ёрдамлар берилади. Шунингдек, қизларга компютер, инглиз ва рус тиллари, этика ва эстетикадан ҳам дарслар ўтилади. Бунинг бари текин, - дер экан Қосимова хоним бу лойиҳанинг асосий мақсади саводсиз ва жинсий қуллик қурбони бўлган, балоғатга етмаган қизларни мактабга, ўз уйларига қайтаришдан иборатлилигини таъкидлади.\nЯнги лойиҳага мувофиқ қизлар марказда олти ой яшаш ҳуқуқига эга.\nАммо марказ масъуллари қизлар ҳаётда ўз йўлини топиб кетгунларича қўлларидан келган ёрдамни аямасликларини айтаяптилар.\nҚизларнинг ўзлари билан яқиндан танишиш ва уларнинг келажакдаги орзуларини билиш ҳақидаги истагимизни марказ раҳбарига айтганимизда, Сайли Қосимова уларни расмга олмаслик ва шартли исмлар қўйиш шарти билан таклифимизни қабул қилди.\nДастлабки суҳбатдошимиз - 15 ёшли Шабнам. У марказга республиканинг чекка қишлоқларидан келган экан. Шабнам марказдаги синфдошларидан фарқли ўлароқ ўқиш-ёзишдан хабари борлигини ва жуда кўп китоб, рўзнома ўқишини айтди.\n- Менинг уйдан чиқиб кетишим ва ҳаётда алданишимга оиладаги бир воқеа сабаб бўлганди. Отам йўқ, укам ва онам билан бирга яшардик. Кунларнинг бирида онам бегона эркакни уйга бошлаб келди. Бир кун у мени зўрламоқчи бўлди. Лекин онам менинг бу борада айтганларимга ишонмади, аксинча ўша эркакни қувватлади. Шундан сўнг уйдан чиқиб кетдим. Энди ҳеч қачон уйга қайтмайман. Орзуим шу марказда билимимни мустаҳкамлаб, келажакда ҳуқуқшунос бўлиш, - дейди Шабнам.\nУ айнан ўша воқеа ҳаётини барбод қилгани ва энг яқин кишиси - онасидан кўнглини совитганини қўшимча қилди.\n“Чароғи ҳидоят” марказида Шабнам билан бирга яна саккиз нафар қиз тарбияланмоқда. Қисмати бир-бирига ўхшаш қизларнинг кўзларида чексиз мунг. Улар ўз қисмати ҳақида ҳикоя бошлар экан, ўзларини йиғидан базўр тутиб турганини илғаш қийин эмас.\nНавбатдаги суҳбатдошимиз Ясмина. У Шабнам билан тенгдош. Лекин у ҳаётда Шабнамдан ҳам кўпроқ қийналганини айтади.\nЯсмина онасининг вафотидан сўнг нашаванд холаси уларга тегишли уйни сотиб, уни синглиси билан бирга кўчага ҳайдаганини алам билан эсга олади.\nУ шундай бир марказ ташкил топгунча Душанбе кўчаларида тиланчилик қилганини айтди. Ҳозир Ясмина ўтган кунларини даҳшатли тушдай хотирлайди.\n- Тунги соат бир-иккиларгача синглим билан кўча кезардик. Мастлар учраб қолса, яширинардик. Хусусан, қишда қийналар эдик. Бир кун синглимни бир нашаванд тутиб олди, зўрлади, кейин юз-қўлларини пичоқ билан тилди. Ҳозир синглим қаердалигини билмайман. У сўнги вақтлар ичкилик ва чекишга берилиб кетган эди, - дейди Ясмина.\nМарказдан бошпана топган бошқа қизлар ўтмишдаги ҳаётларини эслаш ва бўлиб ўтган дахшатли воқеаларни кўз олдиларига келтиришни истамасликларини айтишди.\nУларнинг ҳаммаси ягона орзуси яхши билим олиш, ҳунар ўрганиш ва нормал ҳаётга қайтиш эканини қайта-қайта такрорлардилар.


Хитой ва Россия АҚШнинг Шимолий Корея бўҳрони бўйича танқидларига жавоб қайтарди\n31 март 2020, Тошкент вақти: 01:24\nХитойнинг БМТдаги элчиси Лю Цзеи.\nВашингтон Россия ва Хитойни Шимолий Кореянинг ядровий режаларига тўсқинлик қилишда етарлича ёрдам бермаётганликда айблаши ортидан, Москва ва Пекин АҚШ расмийларига жавоб қайтарди.\nДам олиш кунлари Шимолий Корея қитъалараро баллистик ракетани (ҚБР) синовдан ўтказган эди. Бунинг ортидан АҚШ президенти Дональд Трамп Хитойни Қўшма Штатларга Шимолий Корея билан низони ҳал этишда “ҳеч қандай” ёрдам бермаётганликда айблаганди.\nАҚШ давлат котиби Рекс Тиллерсон эса Хитой ва Россияни Шимолий Корея билан савдо ҳамкорлигини давом эттираётгани учун танқид қилди.\nРоссия Ташқи ишлар вазирлиги 31 июль кунги “АҚШ ва бошқа бир неча давлатнинг жавобгарликни Россия ва Хитойга юклаб, Москва ва Пекинни [Пхеньяннинг] ракета ва ядровий режаларига кўмаклашишда айблашга қаратилган уринишларини асоссиз, деб биламиз”, деийлган.\nХитой ҳам АҚШ айбловларини танқид қилиб, ҳозирда кескинлашиб бораётган тангликлар учун Вашингтон билан Пхеньян айбдор эканлигини таъкидлади.\nХитойнинг БМТдаги элчиси Лю Цзеи: “Хитой қанчалик қудратли эканлигидан қатъи назар, унинг ҳаракатлари амалий натижаларга олиб кела олмайди, чунки [натижага эришиш] ҳар икки асосий тарафга боғлиқдир”, деди.\nЛю АҚШ ҳарбий чоралардан воз кечмай ҳамда Жанубий Кореяга ракеталарга қарши тизимларни ўрнатиб, минтақа хавфсизлигига таҳдид солаётганини, бунга жавобан Шимолий Корея ўз синовларини тўхтатмаётганини айтди.\nТрамп маъмурияти Шимолий Кореяга қарши бир тарафлама санкция жорий қилиб, Хитойни ўз таъсиридан фойдаланиб, Пхеньянга босим ўтказишга чорлаб келади. Оқ уй, шунингдек, Шимолий Кореянинг АҚШ ва унинг ҳамкорларига солаётгани таҳдидини тўхтатиш учун ҳарбий амалиёт ўтказишга тайёр эканлигини билдириб келади.\nХитой эса, ҳар икки тарафни ҳарбий тўқнашув олдини олишга чақириб келади. Пекин бунинг учун Шимолий Корея ўз синовларини тўхатиши, АҚШ эса минтақада ҳарбий машқ ўтказишни ва у ерга аскар юборишни тўхтатиши керак, деб ҳисоблайди.\n30 июль АҚШ президенти Дональд Трамп ҳамда Япония бош вазири Синзо Абэ телефон орқали суҳбатлашиб, Шимолий Кореянинг баллистик ракеталар дастурини “жиддий ва ўсиб бораётган таҳдид”, деб атади.\nСуҳбат ортидан журналистлар билан учрашган Япония бош вазири: “Халқаро ҳамжамият, жумладан, Россия ва Хитой бу масалани жиддий қабул қилиб, [Шимолий Кореяга] босимни ошириши керак”, деди.\nМахбусларни қамоқда қийнагани ортидан қамалган “Палач”нинг афв қилиниш эхтимолидан фаоллар ташвишда


Футбол бўйича ЖЧ-2018 ўйинлари бўлиб ўтадиган стадионлар\n19:50 / 30.11.2017\nРоссия футбол бўйича 2018 йилги Жаҳон чемпионатини ўтказиш учун стадионлар ва инфратузилмалар барпо этишга 10 млрд доллардан ортиқ маблағ сарфлади. Бу Шарқий Европада ўтказиладиган биринчи энг олий даражадаги футбол мусобақаси бўлади. Қуйида ушбу чемпионат ўйинлари ўтказиладиган стадионлар билан танишиш имконига эгасиз.\nСанкт Петербург стадиони 2017 йил апрелида фойдаланишга топширилди. Усти ёпиладиган стадион ичидаги ҳарорат йил бўйича 15 даража илиққача бошқарилиши мумкин. Гуруҳ босқичи, 1/8 финали, ярим финал ва учинчи ўрин учун ўйинлар ўтказиладиган майдонга 67 минг томошабин сиғади.\nЕкатеринбург стадиони Москвадан 1600 км узоқликда жойлашгаан шаҳарда барпо этилган. ФИФАнинг энг камида 35 минг томошабин сиғдириши бўйича қўйилган талабини бажариш мақсадида қайта таъмирланган ўйингоҳга қўшимча ўриндиқлар жойлаштирилган. Бу ерда гуруҳ ўйинлари ташкил этилади.\nСочидаги Фишт стадионида 2014 йилги Қишки Олимпия ўйинларининг очилиш ва ёпилиш маросимлари ўтказилган эди. У халқаро футбол мусобақаларини ўтказиш талабига жавоб берадиган даражада жиҳозланган. Унда гуруҳ босқичи, 1/8 финали ўйини ва чорак финал ўйинлари ўтказилади. 47 мингдан ортиқ томошабин сиғадиган ўйингоҳда Россия терма жамоаси машғулотлари ва ўртоқлик учрашувларини ўтказмоқда.\nЛужники стадиони 1980 йилда Олимпия ўйинларига мезбонлик қилган. 2008 йилги Чемпионлар лигаси финали, 2013 йилги Енгил атлетика бўйича жаҳон чемпионати ҳам шу ерда ташкил этилган. Айни шу стадионда ЖЧ-2018 нинг асосий томошаси – финал ўйини бўлиб ўтади. 81 мингдан ортиқ ўриндиққа эга стадионда, шунингдек, гуруҳ босқичи, 1/8 финали, ярим финал ўйинлари ўтказилади.\nКалининград стадиони Польша ва Литва ўртасидаги оролда барпо қилинган бўлиб, Бавариядаги машҳур Allianz Arena нусхасидир.\nРостов шаҳридаги Ростов Арена стадиони Азов денгизидан 32 км узоқликда жойлашган. Бутунлай янги қурилган ўйингоҳ баландлиги 51 метрни ташкил этади. Бу ерда гуруҳ босқичи ва 1/8 ўйинларини 45 минг мухлис томоша қилиши мумкин.\nВолгоград Арена ҳам 45 минг мухлисни ўз бағрига сиғдира олади ва унда гуруҳ босқичи ўйинлари ўтказилади.\nСпартак стадиони Москвада жойлашган. 43,300 га яқин ўриндиқли стадионда 1/8 финали ўтказилади.\nНижний Новгород стадиони Волга ва Ока дарёлари туташган шаҳарда жойлашган. 45,300 дан ортиқ курси жойлаштирилган ўйингоҳда гуруҳ босқичи, 1/8 ва чорак финал ўйинлари ўтказилади.\nСамара Арена ўйингоҳи 44 800 дан ортиқ ўриндиққа эга. Унда гуруҳ босқичи, 1/8 ва чорак финал ўйинлари ўтказилади. Кейинчалик у Космос Арена деб аталади.\nМордовия Арена Саранск шаҳрида жойлашган. 44 442 ўриндиқли стадион қурилиши 2010 йилда бошланган эди. Чемпионатдан кейин стадиондаги қўшимча бинолар бузилади ва 25 минг кишига мўлжалланади.\nҚозон Арена Лондоннинг Уэмбли ва Арсенал стадионларининг ташқи кўринишини деярли такрорлайди. 2013 йили фойдаланишга топширилган стадионда гуруҳ босқичи, 1/8 ва чорак финал ўйинлари ўтказилади.


Юртимиз тинч, осмонимиз мусаффо. Бу бебаҳо неъматлар туфайли мамлакатимиз кундан-кун чирой очиб, халқимизнинг ҳаёти фаровонлашиб бораётир. Фарзандларимиз муҳташам таълим масканларида замонавий асосда, ахборот-коммуникация технологиялари имкониятларидан фойдаланган ҳолда пухта билим олишмоқда. Бунинг замирида истиқлол берган кенг имкониятлар, тинчлик ва фаровонлик мужассам, албатта. Демак, бугунги бахтиёр кунларимизнинг қадрига етиш, асраб-авайлаш ҳар биримизнинг муқаддас бурчимиздир.\nДавлатимиз раҳбарининг ташаббуси билан 1999 йилдан буён юртимизда 9 май — Хотира ва Қадрлаш куни сифатида кенг нишонланиб келинаётгани тинчлик йўлида жонфидо қилган ота-боболаримизнинг хотирасини муқаддас билиш, кексаларимизга алоҳида эъзоз ва эҳтиром кўрсатишда муҳим аҳамият касб этмоқда. Шунингдек, жорий йилнинг мамлакатимизда “Кексаларни эъзозлаш йили” деб номлангани ҳам катта авлод вакилларига кўрсатилаётган ғамхўрликнинг яна бир ифодасидир.\n“Тинчлик дарси”да нуронийларимизнинг босиб ўтган ҳаёт йўллари, бугунги дориламон кунлар ҳақида сўз юритилди.\n— Ҳеч бир замонда нуронийларга бунчалик иззат-икром кўрсатилмаган, — дейди пойтахтимизнинг Беруний маҳалласида истиқомат қилаётган Иккинчи жаҳон уруши қатнашчиси Абдулла ота Аюпов. — Шифокорлар саломатлигимиздан доимо хабардор. Эндиликда бир йилда бир маротаба санаторийларда бепул дам олишимиз мумкин. Бундан ташқари, фарзандлар, набиралар, маҳалладошлар, умуман, ёш авлод вакилларининг ҳурмат, эҳтиромини айтмайсизми?! Булар одамнинг кучига куч, ғайратига ғайрат қўшади. Энг муҳими, тинч, осуда ва фаровон кунларда яшаяпмиз. Бунинг қадрига етиш, доимо ҳушёр ва огоҳ бўлиш, айниқса, ёшларимизнинг биринчи галдаги бурчидир.\n— Ҳозирги осойишта ҳаётимизга осонликча эришилмаганини “Жасорат, бурч, матонат” шиори остида бўлиб ўтган “Тинчлик дарси”да янада чуқур англаб етдик, — дейди ушбу мактабнинг\n8-синф ўқувчиси Азиз Қўчқоров — Демак, биз мустаҳкам билим олиб, юртимиз тараққиёти учун хизмат қилишимиз шарт.\nМазкур рукндаги бошқа мақолалар: « Таълим ва тажриба\tДастурчилар олимпиадаси »


Мигель Родриго: «Вьетнам бизга кучли қаршилик кўрсатади» » Скачать музыку бесплатно новинки музыки 2016-2017\nМигель Родриго: «Вьетнам бизга кучли қаршилик кўрсатади»\nКомментариев: 0 Просмотров: 240 Дата: 16-02-2016, 14:14 Футзал бўйича Осиё чемпионатининг чорак финалига йўл олган терма жамоалар бош мураббийлари иштирокида матбуот анжуманининг иккинчи қисмида Эрон, Қирғизистон, Вьетнам ва Япония терма жамоалари иштирок этишди.Мигель Родриго, Япония терма жамоаси бош мураббийи— Вьетнам терма жамоаси ва унинг бош мураббийи Брунони яхши биламан. Улар гуруҳ босқичида Таиландга қарши фантастик ўйин намойиш қилишди. Улар охиригача курашди. Ўйин тенгма-тенг кечди. Шундай паллада маҳоратли футзалчилар ўйин тақдирини ҳал қилишди. Таиланднинг 9-рақамли футболчиси Суфавутни таъкидлаган бўлардим. Вьетнам эртага бизга қарши шундай ўйин кўрсатишини кутяпман. - деб хабар бермоқда Stadion.uz нашри.


Меҳрибон опа бўлишга ҳаракат қиляпман – "Тасвир" нашриёт уйи\nДушанба, 26 Август 2019\nОилада отамиздан эрта ажралиб қолганмиз, биз — уч қизни онам ёлғиз қўл билан катта қилган. Йиллар ўтиб, онам иккинчи бор турмуш қурди. Ўгай отамиз бизга жуда меҳрибон, кейинроқ укамиз туғилди.\nКасб-ҳунар коллежини тамомлаганимдан кейин тасодифий жанжалда қизишиб кетганим оқибатида 3 йилга озодликдан маҳрум этилдим ва жазони ўташ муассасасига юборилдим. Такаббурлигим туфайли барча яқинларимнинг бошини эгиб қўйган бўлсам ҳам, отам айбимни юзимга солмади. Шу пайтда бу кишига ҳурматим янада ортди.\nБир куни онам мени кўргани келди. Бир ҳафта ичида озиб-тўзиб, елкалари кичрайиб, кўзлари нурсиз бўлиб қолганини ҳис этдим. “Яхшиман, қизим, мендан хавотир олма”, — деди лаблари титраб. Кечалари мени ўйлаб йиғлаб чиқаётганини ҳис этиб турардим. Онам кетгач мени виждон азоби қийнади.\nҚамоқхонада қуёшнинг юзини кўрмай, тўрт девор ичида ўтирганимда, қалбимни соғинч ҳисси ўртади. У ердаги ходимлар яхши муносабатда бўлишди, қандай савол билан мурожаат қилсак, бафуржа жавоб беришди. Мен учун энг қийини “маҳкума” деган таърифга ўрганиш бўлди. Бирор ходимга мурожаат қилишдан олдин исм-шарифимиз олдига “маҳкума” сўзини қўшиб айтишимиз лозимлиги менга жуда оғир ботди. Бу сўз одамнинг қалбини, қадрини ер билан яксон қиларкан.\nТўнғич фарзанд бўлганим учун уйимизда ҳар доим менинг айтганим айтган, деганим деган эди. Укаларимни мажбурлаб, куч билан бўлса-да, сўзимни ўтказардим. Қамоқхонага кетишимдан бир кун олдин кичкина синглим ҳовлини супурмагани, укам дарс тайёрламагани учун уларни хафа қилгандим. “Худо хоҳласа, бу ердан чиққач яхши опа бўламан” деб ният қилдим.\nКонституциямизнинг 25 йиллиги арафасида қамоқхона маъмурияти маҳкумаларни йиғиб: “Тайёргарлик кўриб туринглар, эртага амнистия қарорини ўқиб эшиттирамиз. Орангизда афв этилганлар бўлиши мумкин”, — дейишди. Бўлимдаги 65 нафар хотин-қизнинг барчаси озодликка чиқиш умидида буюмларини йиғишга тушди. Мен бу орзуим орзулигича қолса керак, чунки мендан олдин келган қанча аёллар бор, деб ишонтгим келмади. Бироқ эрталабки йиғинда менинг номим ҳам ўқилгач, кўз олдим қоронғилашиб кетди. Наҳотки?!..\n2017 йил сентябрь ойидан жазо муддатини ўташни бошлагандим. Юртбошимиз Фармонига асосан, уч ой ўтиб-ўтмай, оилам бағрига қайтдим. Қамалганимни кўпчилик билмайди. Шу сабаб, онам “Исм-шарифингни ўзгартириб ёзишсин”, деб илтимос қилди. Чунки маҳалла оқсоқоли, фаоллари менинг шаънимни ўйлаб, сўраб суриштирган қўни-қўшниларга “Чет элга ишлагани кетди” дейишибди.\nОзод этилганимдан сўнг туман бандликка кўмаклашувчи марказ ходимлари келиб, ишга жойлашишимга ёрдам беришди. Ҳозир ҳудудимиздаги фермер хўжалигида ишлаяпман. Бу мавсумий иш бўлгани учун ҳокимият вакиллари менга яна қўшимча иш излашяпти.\nБу воқеалар содир бўлишидан аввал бир йигитни ёқтирардим. У билан учрашиб, суҳбатлашиб турардик. У менга уйланмоқчи эди. Мен жазони ўташ муассасасида юрган пайтимда у уйланди, оилали бўлди. Мен эса уч-тўрт йилдан кейин турмушга чиқишни режалаштиряпман. Бир оз вақт ўтсин, ёмон ўй-хаёллар хотирамдан ўчсин, эшитганлар бу ҳақда унутсин. Ахир ким ҳам қамалган қизни келин қилишни истарди? Ўзим ҳам буни юзимга солишларини истамайман. Тўғри, нотўғри хатти-ҳаракатларимдан хулоса чиқардим. Феъл-атворимни ўзгартирдим. Анчайин сипо, оғир-вазмин бўлиб қолдим. Қизиққонлигим билан боғлиқ одатларимни ташладим. Энди ҳеч кимга қаттиқ гапирмайман. Айниқса, онам ва жигарларимни қадрлайман. Яхши фарзанд, меҳрибон опа бўлишга ҳаракат қиляпман. Биздек хато қилиб қўйган ёшларнинг келажаги ҳақида қайғурган Президентимизнинг бошлари омон бўлсин! Қўлимдан келганича шу юрт ривожи учун ўз ҳиссамни қўшишга ҳаракат қиламан.\nИсмини сир тутишни хоҳлаган мухлис сўзларини\nНигора РАҲМОНОВА ёзиб олди.


Давлат фуқаролик хизматчилари қаерда, қандай танланади? - zarnews.uz\nДавлат фуқаролик хизматчилари қаерда, қандай танланади?\nРивожланган хорижий давлатларда давлат фуқаролик соҳасида кучли ҳуқуқий асос яратилган бўлиб, давлат органлари ва ташкилотларига вакант лавозимларга кадрларни танлаб олишнинг шаффоф ва адолатли механизми жорий этилган.\nМасалан, Буюк Британияда давлат хизматчиларини тайёрлаш дастурининг асосий мақсади давлат бошқаруви концепциясини амалга ошириш ҳамда давлат хизматининг сифатини оширишга қаратилган.\nМамлакатда ўрта ва юқори даражадаги давлат хизматчиларининг асосий қисмини ўқитадиган давлат хизмати коллежи фаолият юритади. Бўлажак раҳбарларни тайёрлашга қаратилган ўқув дастурини маваффақиятли якунлаган тингловчига 3 тагача даража юқори лавозимни эгаллаш имконияти берилади.\nГерманияда узлуксиз таълим олиш давлат хизматида ўсиш ва ротация қилишнинг асосий шарти ҳисобланади. Францияда ҳам давлат бошқарув органларига кадрларни тайёрлаш профессионал даражадаги бошланғич ҳамда узлуксиз касбий тайёргарликдан иборат. Шундай тартибда турли вазирликлардаги давлат хизматчиларини ишга қабул қилиш бўйича очиқ танловлар ташкил этилади.\nИспанияда ҳам давлат хизматчиларини ишга қабул қилиш очиқ танлов имтиҳонлари орқали амалга оширилади, бунда имтиҳонлар маъмурий ҳуқуқ, давлат иқтисодиёти, давлат бошқаруви, бюджет ва молияни бошқариш йўналишларидан олинади. Ушбу тизимда битирувчилар бир неча ой давомида мажбурий амалиёт ўтайди. Бу эса уларга давлат бошқарувида доимий ишга эга бўлиш имкониятини яратади.\nАҚШда давлат хизмати ҳар доим ҳуқуқий билимлар, хусусан, маъмурий ҳуқуқ билан чамбарчас боғлиқ бўлган. Охирги йилларда давлат хизматчиларининг иқтисодий билимларига ҳам эътибор кучаймоқда.\nУмуман, илғор хорижий давлатларда давлат хизматига кириш ва “карьера” қилиш ўзига хос хусусиятларга эга. Бунда асосий эътибор давлат хизматига киришда барча фуқароларга тенг имкониятлар яратишга қаратилган. Ҳуқуқи бузилган деб ҳисоблаган давлат хизматчилари бевосита маъмурий судга мурожаат қилиш ҳуқуқига эга. Давлат хизматини кадрлар билан таъминлаш ва уларни танлаш, одатда бажариладиган ишнинг табиати ва даражаси, талаб қилинадиган қобилият, малака ва иш тажрибаси, шунингдек, ишбилармонлик фазилатлари билан боғлиқ.\nМисол учун, Буюк Британияда давлат фуқаролик хизматига кадрлар танлови билан давлат хизмати Комиссияси, шунингдек, бевосита вазирлик ва идоралар шуғулланади. Бунда давлат хизматига кадрларни танлаш ва баҳолаш бўйича масъул агентлик ёрдамчи роль ўйнайди. Ходимларни танлашда вазирлик ва идоралар давлат хизматига номзодларни баҳолаш ва танлаш бўйича агентлик хизматларидан фойдаланиш ҳуқуқига эга.\nНомзодларни саралаш жараёнида биринчи берилган мавзу бўйича ёзма маъруза тайёрлаш керак. Ундан муваффақиятли ўтганлар билан тест ва суҳбат ўтказилади ҳамда юқори балл тўплаган номзод билан танловнинг якуний бўлими вакиллари томонидан охирги суҳбат ўтказилади.\nТурли ўқув юртлар, мактаб ва университетларнинг малака ошириш ўқув-курсларидан номзодга берилган тавсияномалар ҳам ишга қабул қилишда инобатга олинади. Одатда юқори даражадаги давлат хизматига ўтиш учун университетни битирганлик, лавозим учун камида 2 йил тайёргарлик амалиёти ҳамда малака имтиҳонидан ўтиш талаб этилади. Умумий маъмурий лавозимни эгаллаш учун номзоддан ҳуқуқий, молиявий, иқтисодий ва ижтимоий фанларни ўрганиш талаб этилади.\nAмерика Қўшма Штатларида давлат хизматига ҳар бир лавозимга қўйиладиган талаблар, иш кўлами, вазифа ва мажбуриятлар очиқ эълон қилинади. Давлат хизматидаги лавозимлар ва мажбуриятлар уларнинг табиати ва хусусиятига қараб 18 тоифага бўлинади. Ушбу маълумотлар ваканция мавжуд бўлган ҳар қандай давлат органининг расмий веб-сайтига жойлаштирилади. Ҳар бир киши тақдим этилган маълумотлар билан танишиши, маълум талаблар асосида тегишли ҳужжатларни тўлдириши ва ариза бериши мумкин. Шундан сўнг, белгиланган кунда талабгор танлов имтиҳонига келади ҳамда бошқа номзодларга нисбатан юқори балл тўпласа, у давлат хизматига қабул қилиниши мумкин. Aгар ишга кирган давлат хизматчиси лавозимда кўтарилишни хоҳласа, у кадрлар бўлимига ариза беради ва белгиланган кунда имтиҳон топширади. Ходимни юқори лавозимга кўтариш тўғрисидаги қарор имтиҳон натижаларига кўра қабул қилинади.\nAҚШда Инсон ресурсларини бошқариш бошқармаси қонун билан тартибга солинади ва ушбу фаолиятга алоҳида эътибор берилади. Бунда асосий омил "инсон" бўлиб, у меҳнат фаолиятининг асосий ҳал қилувчи манбаи сифатида қаралади. Кадрлар билан ишлаш бошқармаси тўғридан-тўғри Президентига бўйсунади ва ишга қабул қилиш, тайинлаш, тўлов, рағбатлантириш каби тизимларни шакллантиради. Ушбу бошқармани 4 йил давомида Президент томонидан Сенатнинг розилиги билан тайинланадиган директор бошқаради. Ходимларнинг умумий сони 8 минг кишини ташкил этади, улардан 3,2 мингтаси Вашингтонда, қолганлари 10 та ҳудудда, шунингдек, кадрлар танлаш ва имтиҳон ўтказиладиган жойларда, таълим, ахборот ва "тергов марказларида" (кадрларни ҳар томонлама ўрганиш маркази) ишлайди.\nФранцияда давлат хизматига танловнинг учта асосий тури мавжуд: ташқи - маълум дипломга эга бўлганлар учун, ички - давлат хизматида тажрибага эга бўлган мансабдор шахслар учун ва аралаш - бунда олдинги иккита турнинг комбинацияси таъминланади.\nТанлов мустақил коллегиал орган – ҳакамлар ҳайъати томонидан ўтказилади. Ҳакамлар ҳайъати номзодларни лавозимларга тайинлашда олдин эришган ютуқларига қараб фарқлайди. Ҳакамлар ҳайъати номзодни лавозимга тайинлашга ваколатли давлат органи ҳисобланади. Шунга қарамасдан, ҳакамлар ҳайъати лавозимни эгаллашга тавсия беради ва якуний қарор танловни эълон қилган орган ёки шахс томонидан қабул қилинади.\nТанловдан ўтган шахс автоматик равишда давлат хизматчиси мақомига эга бўлмайди, балки стажёр сифатида ишлайди ва синов муддати тугагандан сўнг доимий давлат хизматига тайинланади. Танловнинг қонунийлиги маъмурий суд томонидан назорат қилинади.\nШарқий Осиёда эса давлат хизматига қабул қилиш тизими Ғарбий Европага нисбатан фарқланади. Масалан, Японияда давлат хизматчиларини танлаш ва тайёрлаш бешта тизим комбинациясига асосланган: “бир умрга ёллаш”, ротация, иш жойида ўқитиш, обрў орттириш ҳамда моддий рағбатлантириш. Ушбу тизимларнинг ўзаро боғлиқлиги давлат хизматчисида юқори самарали ишларни максимал даражада амалга оширишга қизиқиш, касбий ва ишбилармонлик фазилатларини яхшилашга олиб келади.\nФақат Япониягагина хос бўлган умрбод ёллаш тизими битта ташкилотда (нафақага чиққунга қадар) ёлланиб ишлашни англатади. Бунда лавозим ва тўлов миқдори ходим иш стажининг узлуксизлигига боғлиқ. Давлат хизматидаги "умрбод бандлик" тизимининг хусусиятларидан бири шундаки, мансабдор шахс кўпинча идоралараро эмас, балки ташкилот ичида бошқа лавозимга ўтказилади.\nРотация тизими ишчи кучининг ҳаракатчанлигини таъминлайди, унинг ишлаш қобилиятини, малакаси ва рақобатдошлигини оширади.\nБунда битта иш жойида 2-3 йил ишлаган ходимни горизонтал ва вертикал равишда бошқа ишга кўчирилади. Ротация ходимнинг розилигисиз амалга оширилади. Қоидага кўра, ходим фақат 2-3 марта горизонтал кўчирилгандан сўнггина унинг вертикал ротацияси амалга оширилади, яъни лавозимда кўтарилиш, юқори маошли лавозимга ўтиш имконияти пайдо бўлади.\nРотация, шунингдек, давлат хизматчисини дунёқарашини кенгайтиришга, атрофдаги воқеликка кенгроқ қарашни ривожлантиришга ундайди.\nЯпонияда ташкилот, корхона ва давлат хизматлари мактаблар ва университетлардан махсус тайёргарликни ўтаган кадрларни талаб қилмайди. Уларнинг ўзи ходимларнинг билимини ташкилот учун зарур бўлган даражагача оширади. Маҳаллий ўзини ўзи бошқариш вазирлиги таркибига кирувчи Давлат хизмати академияси маҳаллий давлат ҳокимияти органлари учун давлат хизматчиларини ўқитади. Давлат хизматчиларини тайёрлаш бўйича ишлар махсус орган - нодавлат мақомига эга бўлган Кадрлар билан ишлаш миллий бошқармаси томонидан амалга оширилади.\nИлғор хорижий давлатлар тажрибасидан келиб чиққан ҳолда Ўзбекистонда ҳам давлат фуқаролик хизмати соҳасида ўзига хос тизим яратилмоқда. Давлатимиз раҳбарининг тегишли фармон ҳамда қарорларига асосан Президент ҳузуридаги Давлат хизматини ривожлантириш агентлиги ҳамда ушбу агентликнинг ҳудудий филиаллари ташкил этилди.\nАгентлик зиммасига давлат органлари ва ташкилотларида ходимларни бошқариш ва инсон ресурсларини ривожлантириш соҳасида ягона давлат сиёсатини амалга ошириш вазифаси билан бир қаторда кадрларни давлат фуқаролик хизматига очиқ мустақил танлов асосида қабул қилишни ташкиллаштириш вазифалари юклатилди.\nЖорий йилнинг 19–29 июнь кунлари агентликнинг ҳудудий филиаллининг ўзидаги вакант лавозимларни малакали ва муносиб номзодлар билан тўлдириш мақсадида агентликнинг расмий веб-сайтида ҳамда ижтимоий тармоқлардаги саҳифаларида очиқ танлов эълон қилинди. Унда бўш лавозимларнинг малака талаблари ҳам белгилаб қўйилди.\nВакант лавозимга қизиқиш билдирган ҳар бир фуқаро талаб қилинган ҳужжатларнинг электрон нусхасини ва аризани ортиқча оворагарчиликсиз юборишига имконият яратилди. Ҳужжатлар қабули тугагандан сўнг биринчи босқичда номзодларнинг ҳужжатлари вакант лавозимга қўйилган малака талабларига мувофиқлиги ўрганиб чиқилди. Иккинчи босқичда номзодларнинг ахборот-коммуникация технологиялари, иқтисодиёт, маънавият ва тарих, сиёсат ва ҳуқуқ, шунингдек бошқа соҳалар бўйича билим ва кўникмалари тест синовидан ўтказилди. Унда 60 дан юқори балл тўплаган номзодлар онлайн тартибда ва инсон омили иштирокисиз ўтказилди.\nВилоят мисолида айтадиган бўлсак, белгиланган вакант лавозимлар учун 23 нафар номзод беллашди ва учта босқичдан муваффақиятли ўтган 5 нафар номзоднинг шахсий ва касбий кўникмаларига баҳо бериш мақсадида тўртинчи босқичда танлов комиссияси томонидан суҳбат ўтказилди.\nТанлов комиссиясининг якуний хулосаларига кўра номзодлар орасидан юқори балл тўплаганлар вакант лавозимларга ишга қабул қилинди.\nУшбу амалиёт мамлакатимизда кадрлар сиёсатини тубдан такомиллаштириш бўйича ижобий янгилик. Негаки, ташкилотларнинг расмий веб-сайтида бўш иш ўринлари тўғрисидаги маълумотлар озми-кўпми келтирилади, аммо унга қабул қилиш шартлари кўрсатилмайди. Аксарият ҳолларда вакант лавозимларга 3 та номзоддан фақат “белгиланган” номзодгина суҳбатдан ўтган ҳисобланади. Яъни, бошқарув органларида раҳбарлик лавозимларига очиқ танлов эълон қилиниб, номзодларни саралаш тизими йўлга қўйилмаган.\nДавлат хизматини ривожлантириш\nагентлиги вилоят филиали бош инспектори.\nОзарбайжон ва Арманистон ўртасидаги зиддият бўйича Ўзбекистон ўз расмий муносабатини билдирди\nНобель мукофоти совриндори Лев Ландаунинг “бахт формуласи”\nЎзбекистон Тожикистонда қурган 630 ўринли мактаб очилди\nЖамоат транспортларида аҳвол ўзгардими?\nКулда ҳикмат кўп: Томоқ оғриганда, яллиғланган безга кул суркалган\nКоронавирусга қарши курашаётган тиббиёт ходимларига 20 августдан 20 сентябргача бўлган муддат бўйича иш ҳақи тўланади\nкоронавирус статистика Россия ЖССТ Оқдарё Мажбурий ижро хотин-қизлар Тойлоқ Амир Темур депутатлар марафон кўп қаватли уйлар


UFF.uz'да Леонарду Жардим: Чемпионлик? Бу фаолиятимдаги энг муҳим ютуқ\nЛеонарду Жардим: Чемпионлик? Бу фаолиятимдаги энг муҳим ютуқ\nЯнгиликлар » ЕВРОПА "Монако" бош мураббийи Леонарду Жардим Франция чемпионлиги унинг учун ҳозиргача қўлга киритилган ютуқлари ичида энг муҳими эканлигини айтиб ўтди.\n"Бундай турнирларда ғалабага эришиш бу катта муваффақият. Бу менинг мураббийлик фаолиятимдаги энг муҳим ютуқ бўлди.\nЎйлайманки, бизнинг муваффақиятимиз ПСЖнинг кетма-кет 4 марта қўлга киритган чемпионлигидан кўра қадрлироқ. Чунки олдинлари ПСЖ учун рақобат деярли йўқ эди ва чемпионлик ҳам оддий ҳолга айланган" - дейди Жардим. Манба: www.championat.com Ўқилган: 941. Фикрлар: 0.\nСана: 19.05.2017 18:06.\n«ПСЖ» сўнгги дақиқалардаги автогол эвазига Кубок финалида «Анже»ни енгди\n«Анже» – «ПСЖ»: Таркиблар!\nМаксвелл ёзда «ПСЖ»дан кетиши кутилмоқда\nМарио Балотелли: «Олтин тўп»ни олишим учун Роналду ва Мессини ўлдиришим керак\nRed Devils Аброр Имомхўжаев\nФутбол янгиликлари олами Икромжон Аввалбоев


«Агрессив кадр сиёсатини юритиш керак» — Русланбек Давлетов коррупцияга қарши курашиш ҳақида – Газета.uz\n«Агрессив кадр сиёсатини юритиш керак» — Русланбек Давлетов коррупцияга қарши курашиш ҳақида\nАдлия вазири Русланбек Давлетов коррупцияни кескин камайтиришда бирёқлама ёндашув, жумладан, фақат ўлим жазосини жорий қилиш ёки фақат диний таълимни кучайтириш билан иш битмаслигини таъкидлади. Вазирнинг фикрича, муаммони ҳал этиш учун комплекс ёндашиш, «агрессив кадр сиёсатини юритиш керак».\nLotinchada 15 ноябр 2021, 22:10 Сиёсат Жамият\nАдлия вазири Русланбек Давлетов жума куни Telegram орқали бўлиб ўтган audio podcast вақтида коррупцияга қарши курашиш борасида айнан қандай чора-тадбирларни кўриш кераклиги ҳақидаги фикрлари билан ўртоқлашди.\nУнинг фикрича, коррупция — «Ўзбекистон ривожига тўғаноқ бўлаётган энг катта хавфлардан биттаси». Коррупцияни кескин камайтиришнинг биргина чораси эса, бу — комплекс ёндашувдир. Русланбек Давлетов бирёқлама ёндашув, жумладан, фақат жазони оғирлаштириш — ўлим жазосини жорий қилиш ёки фақат диний таълимни кучайтириш билан иш битмайди, деган фикрда. Муаммони ҳал этиш йўлида «агрессив кадр сиёсат"ини юритиш ҳамда мамлакат ривожига миллий маданиятдаги қайсидир жиҳат тўсқинлик қилса, ундан воз кечиш керак.\n«Газета.uz» вазирнинг эътиборга молик фикрларини бир жойга жамлади.\n«Ўлим жазосини киритган билан коррупция ўзидан-ўзи йўқолиб кетмайди»\nБир ғояни киритиб туриб, коррупцияни шу билан енгамиз дегани, бу — янглиш фикр. Масалан, кўплар тўғридан-тўғри ўлим жазосини киритиш керак, дейди. Биринчидан, ўлим жазосини киритган билан коррупция ўзидан-ўзи йўқолиб кетмайди.\nTransparency international ташкилотининг коррупция бўйича рейтингида ҳам энг юқори натижага эришган давлатларнинг биронтасида ўлим жазоси йўқ.\nҲамма коррупцияни енгиш бўйича энг муваффақиятга эришган давлат деб Сингапурни мисол қилиб келтиради. Сингапурда коррупция учун 5 йилгача жазо бор. Энг оғирлаштирувчи ҳолатларда максимум 7 йилгача чиқиши мумкин. Бизда лекин [Жиноят кодексида] 210-модда пора олиш бўйича 3-қисмларида 15 йилгача жазо бор. 15 йил камми жазо учун?\nГап жазонинг катта-кичиклигида эмас, жазонинг муқаррарлигида. Катта балиқлар, кичик балиқлар деб яхши ном беришган, бу ерда жазо муқаррарлиги энг катта омиллардан биттаси.\nИккинчидан, яна бир янглиш [фикр], ойликларни ошириш керак дейишади. Давлат хизматидаги ходимлар ойлигини кўтарганингиз билан ноҳалол ходим сиз олдин бераётган ойлигингиздан кўпроқ ойликни олади-да, шу ишини давом эттираверади. Яъни бу ерда ойлик ошириш билан параллел равишда бу соҳадаги бизнес жараёнларини таҳлил қилиш керак.\n«Агрессив кадр сиёсати»\nАввало коррупцияга нима олиб келяпти, деган саволга жавоб топиш керак. Мана биз нотариат соҳасида қандай қилсак бўлади, деб роса ўйлаганмиз. Шунақа [коррупцияга] ботиб кетган, ҳамма норози деганда биз янги 70 та механизм киритганмиз. Ҳисоб бериш тизимидан тортиб, текширувчилар ким, қандай, нимани текширяпти, нимага талаблар қўйилган, уларни йўқотиш, уларнинг [нотариусларнинг] ўзларига имкониятлар яратиш, ишлаш шароитини яхшилаш билан бирга сўровни қаттиқ қўйишни бошлаганмиз.\nАгрессив кадр сиёсатини юритиш керак. Агрессив кадр сиёсати дегани, бу — бошини олиб ташлаш дегани.\nФҲДЁ ҳокимият тизимидан Давлат хизматлари агентлигига ўтгандан кейин аттестация ўтказдик. Кечирасизку, катта-катта ҳудудларда 50 фоиз ходимлар аттестациядан ўтмади. Масалан, халққа хизмат қилаётган бўғин бирдан яримга камайиб қолса, у ерда муаммо бўлади-ку, узилишлар келиб чиқади-ку деганда ҳам биз шунга чидадик. Қийин бўлса ҳам шуни қиламиз, дедик.\nБундай компетенцияга, билимга эга бўлмаган ходимлардан воз кечиш жуда тўғри нарса. Чунки улардан сизга кўпроқ зарар келади. Халқни хафа қилади, менсимайди, гаплашмайди, ёнига чиқиб масаласини ҳал қилмайди, қабул қилмайди. Бундан ходимларни ушлаб ўтириш нимага керак? Ундан кўра, вакант тургани яхши. Агрессив кадр сиёсати дегани мана шу бўлади.\nНотариатда ҳам, Давлат хизматлари тизимида ҳам худди шу ишни қилдик. Икки йил олдин Тошкент шаҳар давлат хизматлари тизимида ҳам биз 45 фоиз аттестациядан [ўтмаган] ходимларни ҳайдадик. Шунда ҳам биз ҳаммасини идеал деяётганимиз йўқ. Бу жараён давом этади. Агрессив кадр сиёсатимиз орқали бу соҳани тозалаймиз.\nКўплар айтади [коррупцияга қарши курашишда] диний таълим керак, дейди. Диний таълим берсак, одамларни харом-ҳалолга ўргатсак, бу фойда бўлади, дейди. Бу масалада ҳам чекловлар бор. Диний таълим бераётган давлатлар жуда кўп. Туғилганидан диний таълим беради, ҳалол-харомни ҳам Ислом дини бўйича ўргатади. Лекин қани натижаси?\nДиний таълимга чуқур берилиб, ҳамма нарсасини бошидан таълим соҳасига ҳам киритиб, бир натижага эришган давлат, жамиятни билмайман. Коррупция билан боғлиқ таҳлилларимизда биз буни кўрмаганмиз. Яъни бу комплекс бўлиши керак.\nКоррупцияга қарши курашишда диний уламоларни ҳам жалб қилиб, гапларини ижтимоий реклама қилиб, телевиденияларга ҳам тарқаттирганмиз. Бу маълум бир нуқтаи назардан, маълум бир вақтда, маълум бир аудиторига таъсир қилади. Лекин бу масалани 100 фоиз ҳал қилмайди. Шунинг учун қандайдир бир компонентни, йўналишни олиб, мана шу нарса коррупцияни енгишга кафолат бўлади, дейиш нотўғри.\n«Маданият коррупцияга таъсир қилади»\nЎзбекистондаги жамиятда — бир-биримизга яқинлигимиз, қариндош-уруғчилик, маҳаллийчилик — бор нарса. Буни ҳеч ким инкор қила олмайди. Уруғ-аймоқчилик, буни «Tribalism» дейди. Трайбализм жуда катта таъсир қилади. Олдин ҳам айтган эдим, агар бизни ривожланишимизга таъсир қиладиган маданий қандайдир ҳислатларимиз бўлса, бундан воз кечиш керак.\nТўйлар бўйича жуда кўп гапирамиз-ку, қаердан келган бунақа дабдаба, хислатлар? Бу ҳақда ҳам жамоатчилик гапиряпти-ку.\nОлдин «колхоз» раисини чақирмагунча тўйга рухсат берилмаган. Ҳозир ҳам «ҳокимиятдагиларни чақириш керак, «коллектив"имни, раҳбарларимни чақиришим керак» дейди. Бунинг ҳаммаси — шахсий муносабатлар.\nМана Хитой яқинда судьялар, прокурорлар, адвокатлар орасида умуман шахсий муносабат бўлиши мумкин эмас деган қонун қабул қилди. Яъни улар суд залида, ишда муносабатга киришиши керак. Ишдан ташқари шахсий муносабат мумкин эмас, тўлиқ тақиқланди. Нимага? Чунки бу нарса ҳаммаёқда бор.\nБиз гаплашганимизда айтишган, Жанубий Кореянинг маданияти ҳам ҳудди шунақа. Бир-бирига яқинлик, бир-бирига ёрдам бермаса бўлмайди, катта қариндоши ривожланса «сен нимага ёрдам бермайсан, Худо сенинг ризқингни берган, шунинг ҳисобига сен бизга ҳам ёрдам беришинг керак», деган нарсалар, бунинг ҳаммаси — маданият. Кечирасизку, мана шу нарсалар таъсир қилади. Бу ўз-ўзидан йўқолиб кетмайди.\nСовғаси ҳам, хизмат сафарига боргандаги чой бериши ҳам шунга олиб келади. Хизматдан ташқарида биронта қадам босдими, битта музқаймоқ олиб бердими, бу — мен айтаётган муомалани келтириб чиқади.\nБу ерда масъулият нимадан иборат бўлиш керак? Қадриятларда, албатта, ҳукумат кўпроқ ўйлаб, жамиятни бунга сафарбар қилиб, барибир асосий институционал ёндошиб, мана шу масалани комплекс ҳал қилиши керак.\nЎзбекистондаги коррупцияга қарши курашишда жуда мураккаб феномен сифатида қараб, катта-катта тадқиқот институтлари ишлаши керак. Социологик марказлар ишлаши керак, инсонларни хатти-ҳаракатини таҳлил қилиш лозим. Ҳаммаси илмий асосланган бўлиши керак.\n«Газета.uz» мухбири Абдулло Ёдгоров тайёрлади.\nЖамият очиқлик орқали мансабдорларни тарбиялайди — Адлия вазири 6 октябр 2021, 15:49\n«Янги йил бўлса ҳамма совға ташишни бошлайди. Қашқадарёдан тандир, Хоразмдан гуруч келади» — адлия вазири 16 феврал 2021, 19:01\nЎлим жазоси коррупцияга қарши курашда ёрдам бермайди — бош прокурор ўринбосари 18 июн 2019, 16:57


Ўзбек қочқинларига бошқа мамлакатга чиқишни таклиф қилишмоқдами? - BBC News O'zbek\nЎзбек қочқинларига бошқа мамлакатга чиқишни таклиф қилишмоқдами?\nImage caption Энди Қозоғистонда қочқин мақомини БМТ қочқинлар комиссарлиги эмас, Қозоғистон расмий идоралари беради\nҚозоғистонда бошпана изловчи 200 ортиқ ўзбекистонлик Миграция бўйича қўмита департаменти томонидан ташкиллаштирилган комиссиядан ўтмоқда. Муҳожирларнинг айтишича ҳозирча ҳеч кимга қочқин мақоми берилмаган.\nМуҳожирларга норасмий равишда тезроқ Қозоғистондан бошқа исталган давлатга чиқиб кетиш таклифи берилган.\nЎзбекистон томонидан турли оғир жиноятларда айбланиб топширилиши сўралган 30 дан ортиқ муҳожир эса ҳамон тергов қилинмоқда.\nҚозоғистонда бўлиб турган ўзбекистонлик бошпана изловчиларнинг ишини Олма ота миграция бўйича қўмита департаменти кўриб чиқмоқда.\nМуҳожирларнинг айтишича айни дамгача бирорта ҳам бошпана изловчига ижобий жавоб берилмаган. Меҳнат вазирлигига қарашли Олма ота миграция бўйича қўмита департаментида бошпана изловчиларнинг ишини департамент директори, Қозоғистон ҳуқуқ-тартибот органи ходимлари ва БМТнинг Қочқинлар бўйича Олий комиссарлиги вакиллари кўриб чиқишмоқда.\nИсмини ўзгартириб айтишни билдирган ўзбекистонлик Абдулло ана шу комиссияга кириб чиққан ва унга ҳам рад жавобини беришган. У ўз ишини кўриб чиқаётган давлат ташкилоти ходимининг муомаласидан норози. Комиссия аъзоларидан биридан нима учун бунчалик қўпол муомала қилганини сўраган.\n- Нега комиссия вақтида мени бир террорчи, бандит, ёмон одамнинг ўрнида кўриб, подвалдаги терговчига ўхшаб, савол жавоб қилдинг? Мен бандит эмас, мен қочқинман, десам, "биз ҳаммага шу саволларни берамиз, ҳамма билан шундай савол-жавоб қиламиз", деб жавоб берди, дейди бошпана изловчи Абдулло.\nБошпана изловчиларга ҳозиргача фақат рад жавоби берилиб келаётганини Олма ота миграция бўйича қўмита департаментидагилар рад этишди. Аммо бу борада бошқа изоҳ бера олмасликларини билдиришди.\nМуҳожирларнинг гапига кўра, уларнинг ишини кўриб чиқаётган ушбу департамент ходимлари уларга бошқа давлатга чиқиб кетишни тавсия қилишган.\n- Биз сенга чиқиш визасини тўғрилаб берамиз. Истаган давлатинггга чиқиб кетаверасан. Бошқа мусулмон давлатлар бор, Арабистон, Мисрга чиқишинг мумкин. Бизнинг давлат эса мусулмон эмас дунёвий давлат, деди, дейди Абдулло.\nҚочқинлар ишини кўриб чиққан комиссия раҳбари, Олма ота миграция бўйича қўмита департаменти директори Гулсара Алтинбекова бошпана изловчиларга нисбатан бундай таклиф бўлганини рад этиб уларга чиқиш визаси олиш учун йўлланма беришларини айтди.\n- Рад жавобини берган одамларимизга чиқиш визасини олишлари учун йўлланма берамиз. Аммо уларга чиқиб кетинглар, деган гап бўлгани йўқ. 3-4 йилдан бери бизда туришибди, бу ерда яна кўплаб ўзбеклар юрибди. Уларга ноқонуний равишда чиқиб кет деб айтолмаймиз-ку, дейди Гулсара Алтинбекова.\nБМТнинг Қочқинлар билан ишлаш олий комиссарлиги қошидаги лойиҳа юристи Денис Живага бошқа давлатга чиқиб кетиш ҳақидаги таклифларни эшитганини айтади.\n- Бу ҳақда менга қочқинлар айтишди. Мен бу нарсалар қандай шароитларда яратилишини билмайман, дейди Денис Живага.\nШу йилнинг апрель ойида Қозоғистондаги бошпана изловчиларнинг ишини Меҳнат ва ижтимоий ҳимоя вазирлиги қошидаги миграция қўмитаси кўриб чиқа бошлади. Ўзбекистондан диний эътиқоди туфайли қочиб келган одамларнинг сони оиласи аъзолари билан қўшиб ҳисоблаганда 200 дан ошиши айтилади.\n9 июн куни Олма отадаги қочқинларнинг уйига полиция кучлари бостириб кирган ва ҳамма эркакларни сўроқ учун олиб кетганди. Айни дамда Олма ота тергов изоляторида 25 та қочқин ва яна 7 киши Миллий хавфсизлик қўмитасида тергов қилинмоқда. Ушбу шахсларни Ўзбекистон прокуратураси турли оғир жиноятларни қилишда гумон қилиб халқаро қидирувга берган.\nТергов қилинаётганларнинг орасида БМТ Қочқинлар бўйича Олий комиссарлиги учинчи давлатга чиқиб кетиш рухсатини берган шахслар ҳам бор.


3. Бошқа давлатларга сиёсий босим ўтказишнинг асосий қуроли - Инсон ҳуқуқлари мавзуси\n4. Наманганлик Хорунхон\nБугун отахон 77, онахон эса 72 ёшлик таваллуд кунларини, биргаликдаги турмушларининг эса 54 йиллигини нишонламоқдалар. Улар буни тантана қилишни ўзларига эп кўрмадилар. Дастурхон ҳаражатларини қилдилар-да, вилоят силга қарши кураш диспансери ҳовлисида 150 беморга ош бердилар. Ҳозирда ҳам ўз одатларича китобсеварларга ўз ҳисобларидан қимматбаҳо китоблар совға қилмоқдалар. Шулар эмасми яхшилик боғининг боғбонлари...\n5. Ҳажга бориш тартибидан хабардормисиз?


Кичик компаниялар — кадрлар устахонаси - 21ASR\nКичик компаниялар — кадрлар устахонаси\tPayshanba, 28 Aprel 2016 13:50\t21ASR\tМаълумки, тарихда ҳам, бугунги кунда ҳам тадбиркор ва ишбилармонлар ҳар қандай давлатнинг таянчи ва суянчи, жамиятнинг устуни бўлиб келган ва шундай бўлиб қолмоқда. Ўтган асрнинг 90-йилларида оёққа тура бошлаган кичик бизнес ва хусусий тадбиркорлик тузилмалари бугун ўзининг бардошлилиги билан дунёда йирик монополиялар ҳукмронлиги тўғрисидаги қарашларни чиппакка чиқараётир. Айни пайтда мазкур соҳа ривожи ишсизликни камайтириш, иқтисодиётни мустаҳкамлаш, аҳоли фаровонлигини таъминлаш борасида пешқадамдир.\nЕрга яхши ниятлар билан экилган ниҳол илдиз отиб, униб-ўсиши учун алоҳида эътибор ва парвариш талаб этганидек, кичик бизнеснинг томир отиб, мева бериши учун ҳам худди шундай ғамхўрлик зарур. Яъни, қаерда тадбиркор эркин, аниқроқ айтганда, солиқ, божхона, банк ва бошқа имтиёзларга эга бўлса, самара ҳам шунга яраша бўлади. Аксинча, ҳозир тилга олинган шарт-шароитларни яратмасдан туриб, иқтисодиётни кичик бизнес ҳисобига ривожлантириш, булутсиз осмондан ёмғир кутиш билан баробардир.\nАйни пайтда жаҳоннинг барча малакатлари ана шу ҳаётий тамойилларга амал қилган ҳолда тадбиркорликни ривожлантириш иқтисодиётнинг таянчи, унинг эртанги кунини белгиловчи асосий омиллардан бири эканлигини англаб етмоқдалар. Мазкур масалаларга жиддий эътибор қаратаётган аксарият мамлакатларда улкан натижаларга эришилаётгани ҳам сир эмас. Мисол учун, Япония, Германия, Жанубий Корея бу борада ўзига хос мактаб яратган бўлса, ўз мустақиллигини қўлга киритгандан сўнг Ўзбекистон ҳам соҳада улкан ютуқларга эришмоқда.\nКелинг, шу ўринда юқорида тилга олинган мамлакатларнинг кичик бизнес соҳасидаги тажрибалари билан қисқача танишсак. Масалан, Германияни олайлик. Мамлакатда кичик бизнеснинг ўзига хос жиҳатларидан бири унинг инновациялар яратишга қаратилганидадир. Ўтган асрнинг 80-йилларида Саноат ва савдо палатаси ҳузурида технологиялар трансферини рағбатлантириш комиссияси ва маслаҳат маркази тузилди. 90-йилларга келиб эса технопарклар яратилиб, кичик компанияларни имтиёз ва дотациялар асосида қўллаб-қувватлаш бўйича давлат ва миллий дастурлар амалиётга жорий этилди. Бугунги кунда инновацияларга ихтисослашган кичик бизнес субъектлари давлат томонидан қўллаб-қувватланмоқда. Яъни технологик марказлар ва тадқиқот институтлари ташкил этилган ва махсус транспорт тармоғи ҳам йўлга қўйилган.\nМарказий Европадаги энг ривожланган давлатларидан бири Германияда тадбиркорлик билан шуғулланишга аҳд қилган ҳар бир фуқаро ҳеч бир тўсқинликсиз 20 йил муддатга 50 минг еврогача имтиёзли давлат кредитини олиши мумкин. Эътиборли томони, дастлабки икки йил давомида тадбиркор кредит маблағларидан беғараз фойдаланиш ҳуқуқига эга бўлади. Кейинги 8 йил давомида банкка кредитнинг фақат имтиёзли фоизлари, яъни йиллик 4-5 фоиз тўланади. Қарз суммаси эса кредит даврининг ўн биринчи йилидан бошлаб тўлаб борилади. Бундан ташқари, Германия ҳукумати турли тадқиқот ва илмий ишларни амалга ошириш мақсадида олинган кредитнинг 40 минг еврогача бўлган қисмини ўзи қоплайди.\nГерманиянинг кичик компанияларини ҳақиқий кадрлар устахонаси дейиш мумкин. Чунки, олий таълим даргоҳлари битирувчиларининг 80 фоизи ўз меҳнат фаолиятини айнан кичик корхоналарда бошлайди. Малака ошириш тўғрисидаги шартномаларнинг 80 фоизи ҳам айнан кичик корхоналар ва олий таълим муассасалари ўртасида тузилади.\nИмтиёзли солиққа тортиш тизими, давлат дотациялари ҳамда офисларни ижарага олиш нархларининг пастлиги туфайли кичик бизнес вакилларининг харажатлари йирик компанияларга қараганда кам бўлади. Шу боис кичик бизнесда мавжуд бўлган афзалликларни англаб етиб, йирик компаниялар майда шўъбаларга бўлина бошлади. Натижада бугунги кунга келиб, Германияда қайси корхона кичик фирмаю, қай бири йирик компаниянинг бўлими эканини тушуниш қийин. Йирик компания таркибига кирувчи кичик фирмалар камхаражат бўлгани боис хорижлик инвесторларга жозибадор кўринади. Шу сабабли кейинги йилларда Германиянинг кичик илмий-тадқиқот компанияларига АҚШ, Япония ва Швециядан киритилаётган инвестициялар ҳажми ортиб бормоқда. Бу эса, табиийки, мамлакат иқтисодиётини янада мустаҳкамламоқда.\nКичик бизнеснинг Жанубий Корея тажрибаси ҳам ўзига хос. Таъкидлаш жоизки, 2000-йилда мамлакат ҳукумати томонидан 10 йиллик дастур қабул қилинган бўлиб, у кичик бизнес ва хусусий тадбиркорликнинг ривожланишида катта роль ўйнади. Дастурнинг асосий мақсади саноат маҳсулотлари экспортида кичик ва ўрта компаниялар улушини 37 дан 50 фоизгача ошириш, юқори қўшимча қийматли маҳсулотлар ишлаб чиқаришни 50 дан 56 фоизгача ошириш, аҳолини иш билан таъминланишини 70 дан 78 фоизга кўтариш, бериладиган кредит фоиз ставкаларини камайтириш нисбатан рақобатбардош бўлган компанияларни аниқлаб, уларга кўмак беришдан иборат эди. Шу билан бирга кичик бизнесни молиялаштириш соҳасида 4 та умуммиллий ташкилот Корея Саноат Банки, Фуқаролик Миллий Банки, Корея кредит-кафолат ҳамда Корея технология кредит фондлари фаолият олиб бормоқда. Давлат маблағлари янги технологияларни ишлаб чиқариш ва киритиш, айланма маблағни тўлдириш мақсадида имтиёзли шартларда тақдим этилади.\nЮқорида таъкидлагангандек, ана шу мамлакатлар қаторида Ўзбекистонда ҳам кейинги йилларда кичик бизнес иқтисодиётни бошқаришнинг ишончли воситасига айланмоқда. Энг муҳими, соҳа вакиллари давлат томонидан ҳар томонлама қўллаб-қувватланаётир. Президентимиз раҳнамолигида хусусий мулк ва хусусий тадбиркорлик ривожи йўлидаги барча ғов ва тўсиқларни олиб ташлаш, бу соҳага тўлиқ эркинлик бериш, хусусий мулкдорларнинг қонуний ҳуқуқ ва манфаатларини ҳимоя қилишда суд органлари ролини ошириш, давлат, ҳуқуқни муҳофаза қилиш ва назорат қилувчи органлар мансабдор шахсларининг тадбиркорлик субъектларининг хўжалик ва молиявий фаолиятларига ноқонуний аралашуви учун жавобгарлигини кучайтиришга катта аҳамият қаратилмоқда.\nБу борада қабул қилинаётган ҳуқуқий ҳужжатларнинг аҳамияти соҳа ривожида муҳим роль ўйнамоқда. Хусусан, давлатимиз раҳбарининг 2015 йил 15 майдаги “Хусусий мулк, кичик бизнес ва хусусий тадбиркорликни ишончли ҳимоя қилишни таъминлаш, уларни жадал ривожлантириш йўлидаги тўсиқларни бартараф этиш чора-тадбирлари тўғрисида”ги Фармони тадбиркорлик фаолиятининг барча қирраларини қамраб олган. Илгари корхонани давлат рўйхатидан ўтказиш учун ҳафталаб вақт сарфланган бўлса, бугунга келиб тегишли тартибда рўйхатдан ўтиш, солиқ ва статистика ҳисоботларини топшириш электрон шаклда амалга оширилаяпти. Қолаверса, фармонда туман ҳокимликлари ҳузуридаги «ягона дарча» фаолиятини такомиллаштириш юзасидан белгилаб берилган чора-тадбирлар кичик бизнес ва хусусий тадбиркорлик соҳаси вакилларини турли рухсат бериш характеридаги ҳужжатлар, лицензияларни олиш билан боғлиқ ташвишлардан халос этмоқда.\nКейинги йилларда солиқ қонунчилиги соҳасида амалга оширилаётган ислоҳотлар ҳам тадбиркорлик равнақига хизмат қилмоқда. Президентимизнинг «Ўзбекистон Республикасининг 2016 йилги асосий макроиқтисодий кўрсаткичлари прогнози ва Давлат бюджети параметрлари тўғрисида»ги Қарорига асосан юртимизда тадбиркорлик фаолиятини қўллаб-қувватлаш, аҳолининг реал даромадларини ошириш мақсадида қатор солиқ ва мажбурий тўловларнинг ставкалари пасайтирилди, шунингдек, қонун ҳужжатларига асосан берилган имтиёзлар муддати узайтирилди. Хусусан, микрофирма ва кичик корхоналар учун ягона солиқ тўлови ставкаси 2015 йилдаги 6 фоиздан 1 фоизли пунктга пасайтирилиб, 5 фоиз қилиб, божхона расмийлаштируви бўйича хизматлар кўрсатувчи юридик шахслар (божхона брокерлари) учун ягона солиқ тўлови ставкаси ҳам 1 фоизли пунктга пасайтирилиб, 5 фоиз қилиб белгиланди.\nСоҳада узоқни кўзлаб олиб борилаётган кенг қамровли ислоҳотлар натижасида кичик бизнеснинг мамлакат ялпи ички маҳсулотидаги улуши 56,7 фоизга етди. Бу 2000 йил билан таққослаганда 1,8 баравар кўпдир.\nШу ўринда яна бир гап. Маълумки, ҳар қандай жамиятда у ёки бу қатлам манфаатини, орзу-истакларини рўёбга чиқаришга интиладиган уюшмалар, сиёсий партиялар иш олиб боради. Мамлакатимизда ҳам кичик бизнес вакиллари манфаатини ҳимоя қилишга бел боғлаган муассасалар талайгина. Улар қаторида Тадбиркорлар ва ишбилармонлар ҳаракати – Ўзбекистон Либерал-демократик партиясини алоҳида тилга олиш жоиз. Айни пайтда партия ўзининг истиқболли лойиҳалари орқали тадбикорликни ривожлантиришга муносиб ҳисса қўшиб келаётир. Мисол учун, “Ишбилармон талаба”, “Диплом билан — бизнесга”, “Оилавий тадбиркорликдан – мустаҳкам оилага”, “Агар мен депутат бўлсам...”, “Мулкдор оила” каби йирик партиявий лойиҳалар аҳолини, жумладан, ёшлар ва хотин-қизларни тадбиркорликка кенг жалб этиш, аҳоли бандлигини таъминлаш, кишиларнинг ижтимоий-иқтисодий, сиёсий билимларини оширишда муҳим аҳамият касб этаётир. Бугунги кунгача минглаб ёшлар партия лойиҳалари орқали ўз интилишларини рўёбга чиқаришга муваффақ бўлди.\nҚисқача айтганда, кичик бизнес ва хусусий тадбиркорлик ўзининг ҳаётий хусусиятлари орқали бутун дунё иқтисодиётини модернизация қилиш, ислоҳотларни муваффақиятли амалга оширишда қўл келмоқда.\n«XXI asr» мухбири


“National Geographic Traveler” журналининг Россиядаги таҳририяти National Geographic Traveler Awards 2019 танлови якунларини эълон қилди. Унга кўра, “Йил кашфиёти” номинациясида Ўзбекистон ғолиб бўлди. Мукофот тантанали равишда Ўзбекистоннинг Россия Федерациясидаги элчиси Ботиржон Асадовга топширилди.\nОнлайн овоз бериш якунларига кўра, танловнинг “Йил кашфиёти” номинациясида Ўзбекистон 40 фоиз овоз тўплаган. Шунингдек, ушбу номинацияда ғолиблик учун Арманистон, Уммон, Тайвань ҳамда Руминия давлатлари кураш олиб борган.\n“National Geographic Traveler” ҳар йили энг яхши туристик йўналишлар бўйича онлайн овоз бериш орқали танлов ўтказади. Бу йилги овоз бериш жараёни 29 июндан 31 октябрга қадар давом этди.\nЖорий йилда энг яхшилар 24 номинация бўйича сараланди. Мазкур мукофотни қўлга киритиш халқаро туризм оламида жуда катта нуфузга эга.\nТаъкидлаш жоизки, ўтган йили худди шу танловда Ўзбекистон “Гастрономик туризм” номинациясида биринчи ўринни эгаллаган эди.\n407 Август 07 , 2020\n374 Август 06 , 2020\n475 Август 05 , 2020\nСафари турларини ташкил этиш учун имтиёзлар берилмоқда\n304 Август 05 , 2020\n389 Август 04 , 2020\nТуризм объектларида санитар хавфсизликни таъминловчи воситалар учун белгиланган имтиёзлардан фойдаланинг!\n1165 Август 03 , 2020\nХорижий фуқароларнинг виза муддати узайтирилди\nТашрифлар бугун: 4991


Жасур Яхшибоев: “Хитойга қарши фақат ғалаба учун ўйнаймиз”\n11.01.2018 19:27 | Терма жамоалар\nЎзбекистон олимпия терма жамоаси ярим ҳимоячиси Жасур Яхшибоев Хитойга қарши ўйиндан олдин маҳаллий матбуот билан суҳбатда илк учрашувдаги хато ва камчиликлар ҳақида фикр билдирди ва Хитойга қарши учрашувга жамоа бошқача кайфиятда тушишини таъкидлади.\n“Илк учрашувдаги хатолардан керакли хулосалар чиқара олдик. Умид қиламанки, бошқа бундай хато қилмаймиз. Хитойга қарши учрашувда фақат ғалаба учун майдонга тушамиз. Учрашувнинг аҳамиятини билиб турибмиз. Биз мухлисларга яхши ва чиройли ўйин намойиш этишга ва албатта ғалаба қозониб, уларни хурсанд қилишга ҳаракат қиламиз”, - дейди Яхшибоев.\nЎзбекистон олимпия терма жамоаси ярим ҳимоячиси шунингдек, Хитой ёшлар терма жамоаси ва улар сафидаги футболчилар ҳақида фикр билдирди.\n“Хитойликлар таркибида ажойиб ва тажрибали футболчилар бор. Айниқса, уларда техик жиҳатдан яхши шаклланган футболчилар кўп. Рақиб сафида бир нечта футболчи барчадан бироз ажралиб турибди. Биз уларнинг қандай савиядаги футболчи эканлигини биламиз ва уларни тўхтатишга ҳаракат қиламиз”, - дейди ярим ҳимоячи.\n“Бу турнирдан мақсадимиз катта. Биринчи навбатда бу биз учун ўзига ҳос зинапоя. Биз ўзимизни кўрсата олсак, келажак учун ҳам катта фойда. Шунинг учун барчамиз боримизни бериб, ғалаба қозонишни истаймиз”, - деди Яхшибоев.